10-12 май Узэкспомарказда Х Инновацион ғоялар, технологиялар ва лойиҳалар республика ярмаркаси бўлиб ўтади\n2017 йил 10–12 май кунлари Тошкентда “Ўзэкспомарказ” Миллий кўргазмалар мажмуасида Х Инновацион ғоялар, технологиялар ва лойиҳалар республика ярмаркаси бўлиб ўтади\nТадбир ташкилотчилари: Ўзбекистон Республикаси Фан ва технологиялар агентлиги, Ўзбекистон Республикаси Иқтисодиёт вазирлиги.\nИнновацион ишланмалар, илм-фан ютуқлари, илғор технологияларни жорий этишга қаратилаётган доимий эътибор мамлакат иқтисодий салоҳиятининг юксалишига хизмат қилади. Ўн йил мобайнида мунтазам равишда ўтказиб келинаётган, фан ҳамда ишлаб чиқариш ўртасидаги кооперацион алоқани таъминлашнинг амалий механизмига айланган Республика инновацион ғоялар, технологиялар ва лойиҳалар ярмаркаси корхоналар, илмий ташкилотлар ва олий таълим муассасалари ўртасида ўзаро манфаатли, ҳар томонлама муносабатларни ўрнатиш имкониятларини юзага келтирди. Ҳамда республикамиз иқтисодиётининг деярли барча тармоқ ва соҳаларининг жадал суръатлар билан ривожланишида, узлуксиз таълим тараққиётида, истиқболдаги дастурларни ишлаб чиқишда муҳим илмий ва амалий асос вазифасини бажармоқда.\nМамлакат иқтисодиётини ривожлантиришнинг долзарб муаммоларини ҳал этиш учун шароитлар яратиш, шунингдек корхоналарнинг инновацион фаоллигини ошиши, юқори технологиялар миллий бозорининг шаклланишига кўмаклашиш мақсадида ўтказилаётган X Республика инновацион ғоялар, технологиялар ва лойиҳалар ярмаркасида инновацион ишланмалар 5 та йўналиш бўйича намойиш этилади.\nЯрмаркада “Саноат”,“Ахборот технологиялари”, “Соғлиқни сақлаш ва фармацевтика”, “Қишлоқ хўжалиги” ва “Фан ва таълим” йўналишлари тақдим этилади.\nУстуворлик иқтисодиёт соҳаларининг аниқ муаммолари ечимига қаратилган инновацион технологияларга берилади. Шу мақсадларда “Жорий қилинган инновацион ишланмалар” йўналиши ташкил этилди.\nЁш олимлар, тадқиқотчилар, талабаларнинг ўз илмий ва амалий ишланмаларини намойиш этишлари учун кенг имкониятлар яратилади.\nТақдим қилинган “Ахборот технологиялари” йўналиши бўйича республикамиз олий ўқув юртлари ҳамда ахборот технологиялари марказлари томонидан кенг доирадаги истеъмолчилар учун 75 та янги ишланма ва дастурий маҳсулот намойиши ўтказилади.\n“Ахборот технологиялари” бўлимида Ўзбекистон Республикаси Ахборот технологиялари ва коммуникацияларини ривожлантириш вазирлиги қошидаги корхоналари қаторида «UNICON.UZ» ДУК ўз инновацион таклифлари билан иштирок этади.\n«Ijro.gov.uz»- идоралараро ягона бажариш назорат тизими, Тизим Ўзбекистон Республикаси Президентининг 2017 йил 11-апрельдаги ПП-2881-сонли “Ўзбекистон Республикаси Президентининг ҳужжатлари ва топшириқлари ижросини ташкил этиш ва мониторинг олиб боришнинг амалий тизимини яратиш, масъулиятсизликнинг, узининг тўғридан-тўғри функционал вазифаларини бажаришга юзаки муносабатда бўлишнинг ҳар қандай ҳолатларига йўл қўймаслик ва олдига кўйилган мақсад ва вазифаларга эришишннги сўзсиз таъминланиши учун мансабдор ўахслар барча тоифаларининг шахсий жавобгарлигини белгилаш ва чораларини кучайтириш”қарорини бажариш мақсадида ишлаб чиқилмокда. Бугунги кунда тизим синовдан ўтказилмоқда. Тизимнинг асосий устунлиги қуйидагилардан иборат:\n•\tДавлат ташкилотлари бошлиқларининг жавобгарлик савиясиини оширишга қаратилган ва зарур бўлган шаффофлик даражасини таъминлайди.\n•\tтопшириқларнинг етказиш муддатларини кескин қисқартиради.\n•\tВазирлар Маҳкамасининг Регламентида кўрсатилган муддатларга риоя қилишга давлат ташкилотлари ва вазирликларнинг жавобгарлигини оширишга қаратилган.\n•\tЖуда тез маълумотлар алмашиш махсус модули орқали Ягона тизим фойдаланувчилари орасида тезкор хизмат ёзишувни таъминлайди.\n“Тармоқлараро экран” (МЭ, Firewall) – дастурий ёки аппарат-дастурий восита бўлиб, локал ва ташқи тармоқ чегарасида жойлаштирилади. Тармоқдаги белгиланган қоидаларга асосланиб трафикни назорат қилиш ва фильтрлаш учун мўлжалланган.\nИшланманинг илмий ва амалий муҳимлиги қуйидагилардан иборат:\n•\tтармоқлараро экран ахборот-коммуникация тармоқларнинг, хусусан компьютер тармоқларини рухсат этилмаган таъсирлардан ҳимоялаш;\n•\tлокал тармоқдаги охирги қурилмаларни (хост, компьютер ва бошқа тармоқдаги ускуналарнинг) ҳимоялаш;\n•\tлокал компьютер тармоқларига кираётган ва чиқаётган трафикни фильтрлаш учун;\n•\tолинадиган ишланмалар келажакда ТЭ мукаммаллаштириш учун, шунингдек локал тармоқларда қўлланиладиган бошқа техник ҳимоя воситаларини ишлаб чиқишда қўлланилиши мумкин.\nИнтернет янгиликларини автоматик тарзда олиб сохаларга ажратувчи тизим «uzAnalyzer» катта ҳажмли маълумотлар билан ишловчи мутахассис фаолиятини автоматлаштиришдан иборат. Бу ҳолатда тизим структурланмаган маълумотларни интернет саҳифаларидан (ёки почтадан) олиб қайта ишлаб, маълумотларни керакли қисмларга синфлаган холда маълумотлар базасида сақлайди. Сақланган маълумотларни фильтрланган ҳолда кўриш, осон ва тез қидириб топиш, маълум манба ёки соҳага тегишли маълумотларни алоҳида кўриш, шаблон бўйича MS word файлига ўгириш ва бошқа имкониятлардан фойдаланиш мумкин.\nIХ Инновацион ғоялар, технологиялар ва лойиҳалар республика ярмаркада «UNICON.UZ» қуйидаги ишланмалар билан иштирок этган:\n- «Ижро интизоми» идоралараро тезкор назорат тизими;\n-Идралараро электрон ҳужжат айланиш тизими (СМЭВ);\n-Оптоэлектроникага оид атамаларнинг русча-ўзбекча изоҳли луғати;\n-Менеджмента оид атамаларнинг русча-ўзбекча изоҳли луғати;\n-Замонавий компьютер технологияларига оид русча-ўзбекча изоҳли луғати;\nЯрмарки натижасига кўра 330 дан ортиқ электрон рақамли имзони сотиб олиш учун Навоий тоғ-металлургия комбинати, А. Навоий номли миллий кутубхона ва Ўзбекистон Республикаси архитектура ва қурилиш давлат қўмитаси билан шартнома тузилган.


Ҳар йили миллионлаб денгиз қушлари пластик сабаб нобуд бўлмоқда | Futura – ҳаммаси ахборот технологиялари, маркетинг ва стартаплар ҳақида Ҳар йили миллионлаб денгиз қушлари пластик сабаб нобуд бўлмоқда – Futura – ҳаммаси ахборот технологиялари, маркетинг ва стартаплар ҳақида\nПластик идишларнинг сувга ташланиши сабаб ҳар йили миллионлаб денгиз қушлари нобуд бўлмоқда. Маълумотларга кўра, пластик бўлакларини деярли 90% қуш ютиб юборади, деб ёзмоқда Human нашри.\nБу ҳақида БМТнинг атроф-муҳит тўғрисидаги дастурида маълумот берилган. Ҳар йили 300 миллион тоннадан ортиқ пластик маҳсулотлар ишлаб чиқарилади. Унинг 8 миллиони дунё океанига оқиб тушади. Қушлар пластикни емак ўрнида билиб, ютиб юборади. Ўткир учли пластиклар қушларнинг шу заҳотиёқ ўлимига сабаб бўлади. Бироқ аксар ҳолларда қушлар очликдан қирилиб кетади. Чунки пластик идишлар таъсирида қушлар ўзини тўқ ҳис қилади. Маҳсулотлар таркибидаги захарли моддалар эса қушлар учун қўшимча хавф туғдиради.\nҚушлар қирилишининг яна бир сабаби – сувга ташланган тўрлар. Унга илиниб қолган қушлар ё ундан чиқа олмайди ёхуд бошқа жониворларга ем бўлади.\nМаълумотларга кўра, пластик бўлакларини деярли 90% қуш ютиб юборади. Ҳисоб-китобларга кўра, 2050 йилда мазкур кўрсаткич 99%га етади.\nБМТнинг атроф-муҳит бўйича дастури ўлим кўрсаткичларини пасайтириш юзасидан кучларни бирлаштириш ташаббуси билан чиқди. Бунинг учун мутахассислар пластик идишлардан фойдаланишни чеклаш таклиф этяпти. Шунингдек дарё ва денгиз бўйларининг пластик билан ифлосланишига қарши курашиш лозим.


ДАЪВАТКОР СЎЗ ҚУДРАТИ - Ўзбекистон овози газетаси\nБиз маънавият ва маърифат ишини ватанпарварлик иши, виждон иши, деб биламиз.\nИнсон тирик мавжудотлар орасида ҳис этиш, меҳр-оқибат кўрсатиш, шафқат қилиш, фикрлаш, хулосалаш қобилиятлари билан ажралиб туради. Ўз навбатида фикрлаш, хулоса чиқариш, бирор масалага муносабат билдириш кишининг фикр доирасига боғлиқ. Тафаккур ва дунёқараш қандай бўлишини эса ўқиш, изланиш ва билиш белгилайди.\nБилиш эса илм олиш билан, ўз навбатида илм олиш, саводхонлик билан, саводхонлик эса кўпроқ, турли мавзуларда китоб ўқиш орқали орттирилади. Барча буюк инсонлар ҳаёти ва ижодий фаолиятига назар солсангиз, улар умр бўйи ўқиб, ўрганиш орқали етуклик мақомига етганига гувоҳ бўласиз. Узоқ бормайлик, биз фахр ва ифтихор билан номларини тилдан қўймайдиган, дунё тамаддунига ўз ақл машъаллари билан нур таратган Абу Райҳон Беруний, Ибн Сино, Мирзо Улуғбек, ал Фарғоний каби юзлаб боболаримиз илм олиш, буюк кашфиётлар қилиш учун дунё кезиб, билим тўплаганлар. Уларнинг ҳаёт ва ижод йўллари ҳақидаги маълумотларни таҳлил қилсангиз, боболаримиз илм олиш аъмоли билан бир умр машғул бўлганлар. Илм уларни маърифатга етаклаган, маърифат эса маънавиятнинг асосидир.\nМаънавиятнинг ўзи нима, деган саволга турли даврларда турлича муносабатлар билдирилган. Кимдир маънавият маданиятнинг ичида, бошқалар маънавият маданиятлиликнинг белгиси деб таърифлайди. Ҳозир мақсадимиз масаланинг фалсафий тарафи ҳақида баҳс юритиш эмас, балки, буюк аждодлар вориси сифатида бугунги маънавиятимизнинг айрим муаммолари ҳақида фикр-мулоҳаза билдиришдир.\nАввало, таъкидлаш керакки, давлатимиз раҳбарининг Хоразм, Фарғона, Андижон, Қашқадарё вилоятларида юз берган ҳолатлар муносабати билан ўтказган видеоселектор йиғилишида айтган аччиқ гаплари соғлом фикрли ҳар бир кишини қаттиқ ўйга толдирди.\nМасаланинг айрим жиҳатларига эътибор қаратайлик: Одамлар бир-бирининг қадрига етаяптими? Раҳбарлар томонидан ходимлар ҳуқуқини поймол этиш, иззат-нафсига тегиш ҳоллари учраб турибдими? Хотин-қизлар орасида жиноятчилик, енгилтаклик ҳолатлари озми, кўпми? Мансабдорлар орасида халқ мулкини талон-тарож қилиш, пора эвазига иш битириш, била-кўра туриб маҳаллийчилик қилиш каби коррупцион ҳолатлар мавжудми? Мансаб лавозимни суиистеъмол қилиш, кибрга берилиш ҳолатлари давом этяптими?...\nБу каби саволларни истаганча тузиш мумкин. Агар ушбу саволлар қаршисига “ҳа” ёки “йўқ” деган жавобларни жойлаштирсак, маънавиятимизда ташвишли ҳолатлар оз эмаслиги яққол кўринади.\nХўш, нима қилиш керак? Маънавият газлама эмаски, ундан куйлак тикиб, ҳаммага улашсак. Демак, жамиятда инсон тафаккурини уйғотиш, ор-номус, ғурур, мардлик, ватанпарварлик туйғуларини шакллантиришнинг янги, таъсирчан воситаларидан фойдаланиш устида ўйлаш керак.\nДавлатимиз раҳбарининг, айниқса, ёшлар маънавий савиясини ўстириш, уларнинг таълим-тарбияси билан боғлиқ фармон ва қарорлари, маънавият бешиги – таълим соҳасида яратилаётган имкониятлар, мактабгача таълим тизимининг йўлга қўйилиши, ёшлар ўртасида китобхонликни тарғиб қилиш, ижодкорликни рағбатлантириш, Президент мактаби, ижод мактаблари, ноёб истеъдод эгаларини юзага чиқариш учун кўрилаётган бошқа чора-тадбирлар жамият маънавиятини юксак савияга кўтаришга қаратилгани билан аҳамиятлидир. Маънавий юксаклик жамиятни янгилайдиган, уни порлоқ келажакка етаклайдиган қудратли кучдир.\nДавлатимиз раҳбари мамлакатимиз мустақиллигининг 28 йиллигига бағишланган байрам тантанасида сўзлаган нутқида бу масалага яна бир бор эътиборимизни қаратди: “Биз маънавият ва маърифат ишини ватанпарварлик иши, виждон иши, деб биламиз. Виждони, маънавияти бор инсон Ватанни албатта яхши кўради. Виждон, маънавият дегани – халққа, Ватанга чин юракдан хизмат қилиш деганидир. Мана шундай қараш бутун халқимиз, айниқса, ёшларимиз томонидан кенг ва қизғин қўллаб-қувватланаётгани маънавий тарбиянинг нақадар долзарб аҳамиятга эга эканини кўрсатади.”\nБу сўзлар мағзини чақиб, хулосалар чиқариб олиш учун чуқур ўйлаб кўриш керак бўлади. Асрлар давомида Ватан, мустақиллик туйғуларини қалбида асраб келган халқимизнинг тақдири, мамлакатимизнинг истиқболи, ҳеч шубҳасиз, келажак авлодларнинг маънавий тарбиясига боғлиқ. Шуни алоҳида таъкидлаш керакки, фарзандларини билимли ва ҳар томонлама баркамол авлод этиб тарбиялашни ўзининг бурчи, деб ҳисоблаётган ота-оналар кўпчиликни ташкил этади. Уларнинг фарзандлари бугун элу юртимизнинг юзи, обрў-эътибори, фахри, ифтихори ва таянчидир. Бундай ёшлар томонидан фан, адабиёт, санъат ва спортда қўлга киритилаётган ютуқлар мамлакатимиз келажагининг ҳар қачонгидан ёрқинлигига далолатдир.\nАфсуски, шундай имкониятлар яратилаётганига қарамай, маънавият масаласида ҳали фойдаланилмаётган имкониятлар кўплигини ҳам таъкидлаш зарур. Масалан, мамлакатимизда хотин-қизлар орасида эскича маърузабозликдан кўра, ор-номус тарбияси, ватанпарварлик ҳиссини уйғотишга қаратилган даъваткор шиорлар катта самара беради. Яқинда бу ишга масъул идоралар ташаббуси билан пойтахтнинг айрим бозорларида кутубхоналар кўринишида маънавият бурчаклари ташкил этилди. Аммо кузатишлар шуни кўрсатяптики, бозорлар бурчакларида хўжакўрсинга ўрнатилган бундай масканларга одамлар деярли кирмаяпти. Эҳтимол, бунинг ўрнига бозорларнинг кўзга кўринарли жойларида бир муштипар она тилидан, унинг ташвишли сиймоси акс эттирилган сурат ёнида қуйидаги сўзлар битилса таъсирчанроқ бўлмайдими? “Оқила қизим, болажоним, аввало, аёллигингни унутма! Умид билан тарбия қилаётган фарзандларинг келажаги учун масъулсан, Уларнинг илмли, доно ва элу юрт корига ярайдиган баркамол инсон бўлиб етишишига бор имкониятингни ишга сол! Бунинг учун ўзинг ҳам етарли билим ол! Уйингга егулик ноз-неъматлари қаторида биттагина китоб ҳам олиб кир. Китоб – ақл қайроғи, инсон шуурига нур бағишлайдиган мўъжиза. Хонадонингни маънан чароғон эт! Элу юрт, маҳалла кўй, она Ватанинг сен билан!” Ё бўлмаса, “Муҳтарама аёл, сен халқ келажагини бунёд этиш учун масъулсан! Муқаддас аёл деган мартабангни азиз бил», ўзингни пок тут.\nБу каби самимий, ҳароратли сўзлар битилган плакат ва баннерлар кўпроқ фойда келтиради. Ёки буклетлар ва тарқатма материаллар кўринишидаги тарғибот ишларига эътибор қаратиш керакдир...\nАна шундай турли мавзуларга бағишланган даъваткор баннерларни керак бўлса, аҳоли гавжум кўчалар ва майдонларга, истироҳат боғларига, маҳалла гузарларига ҳам ўрнатиш фақат фойда келтиради, деб ўйлайман. Телевидениеда айнан шу каби долзарб мавзуларда кўрсатувлар тайёрлаш, баҳс ва мунозаралар уюштириш одамларга кўпроқ таъсир қилиши мумкин.\nДунё тарихига эътибор берсангиз, мамлакатлар ўз юксалиш йилларида ҳамиша даъваткор сўзга таянган. Ҳар қандай ютуқнинг 70 фоизи реклама орқали қўлга киритилишини ҳисобга олсак, таъсирчан тарғибот, одамлар кўнглига топилган йўл орқали катта мақсадларга эришиш мумкин. Фақат ўша гапни топиш ва уни қандай айтишни билишимиз керакка ўхшайди.


Жанговар орден 72 йилдан сўнг ўз эгасини топди – Газета.uz\nЖанговар орден 72 йилдан сўнг ўз эгасини топди\nБухоролик уруш қатнашчиси орадан 72 йил ўтгандан сўнг Қизил юлдуз орденини қабул қилиб олди.\nLotinchada 2 май 2017, 12:03 Жамият\nБухоро шаҳрида яшовчи Иккинчи жаҳон уруши қатнашчиси Гамик Закиев учун 9 май — Хотира ва қадрлаш куни арафаси қувончли воқеаларга бой бўлди.\nЎзбекистон Республикаси мудофаа вазири ўринбосари, Жануби-ғарбий махсус ҳарбий округ қўшинлари қўмондони, генерал-лейтенант Б.Тошматов, Россия Федерациясининг Ўзбекистондаги элчихонаси ҳарбий атташеси С.Чернишев ва бошқалар Гамик Закиевни хонадонига бориб табриклади.\nОтахонга Хотира ва қадрлаш куни ва Иккинчи жаҳон урушида қозонилган ғалабанинг 72 йиллиги муносабати билан Президент Шавкат Мирзиёев табриги ўқиб эшиттирилди.\nГамик Закиевнинг фашист босқинчиларига қарши жасорати эътирофи бўлган ордену медаллари қаторига яна бир мукофот қўшилди. Унга «Красная звезда» ордени билан мукофотлангани тўғрисидаги Россия Федерацияси Президенти Владимир Путин томонидан имзоланган гувоҳнома ва орден тантанали топширилди.\nБу мукофотнинг тарихи узоқ. Гамик Закиев Иккинчи жаҳон урушига 1943 йили 18 ёшида жўнаб кетди. Украинани озод қилиш учун бўлган жангларда иштирок этди. Шундай жанглардан бирида оғир яраланди ва узоқ вақт госпиталда даволанди. Шундан сўнг яна фашистларга қарши жангни давом эттирди. Чехословакияни озод қилиш учун бўлган жангда ёш лейтенант бошчилигидаги аскарлар тиш-тирноғигача қуролланган душманнинг қаттиқ қаршилигига дуч келди. Улар мустаҳкам позицияни эгаллаган фашистлар истеҳкомини ёриб ўтишга муваффақ бўлди. Жангдаги жасорати учун взвод командири, кичик лейтенант Гамик Закиев 1944 йилнинг 7 ноябрида 211-ўқчи дивизия қўмондонининг буйруғи билан «Красная звезда» ордени билан мукофотланади. Бироқ оловли жанглар давом этаётган ўша даврда мукофот топширилмай қолади. Бунинг устига у 1945 йилда Узоқ Шарқдаги жанговар ҳаракатларда иштирок этди. Уруш тугагандан сўнг 1947 йилгача Мўғулистонда ҳарбий хизматни давом эттирди.\nУрушдан сўнг Самарқанд шаҳридаги собиқ савдо институтини битириб, Бухорога ишга йўлланма олди. Узоқ йиллар савдо ташкилотларида самарали меҳнат қилди.\nЎтган йилнинг ёзида қўшниси ҳарбий архив сайтларининг бирида Иккинчи жаҳон уруши қатнашчиси бўлган бобоси ҳақидаги маълумотни излар экан, Гамик бобонинг жанговар ҳаёт йўлига оид маълумотга, жумладан, унга топширилмай қолиб кетган орден тўғрисидаги қайдномага кўзи тушади. Бу ҳақда хабардор қилинган Г. Закиевнинг набираси Лизия вилоят мудофаа ишлари бошқармасига мурожаат қилади. Шу тариқа жанговар орден 72 йилдан сўнг ўз эгасини топди.\n«Газета.uz» 3 021


АҚШ Қуддусдаги элчихонасининг очилишига жиддий ҳозирлик...\n07.05.2018 20:46 0 1110\n«АҚШнинг Қуддусдаги элчихонаси» сўзи Қуддус шаҳридаги «Эрнуна» маҳалласи кўчаларига уч тил – инглизча, арабча ва ибронийчада илиб чиқилди.\n«АҚШнинг Қуддусдаги элчихонаси» сўзи Қуддус шаҳридаги «Эрнуна» маҳалласи кўчаларига уч тил – инглизча, арабча ва ибронийчада илиб чиқилди. Бу ҳақда «Hurriyet» «Рейтерс» маълумотларига таяниб хабар бермоқда.\nЭлчихонанинг очилиш маросими шу йил 14 май куни бўлиб ўтади.\nФаластин мустақиллик ташкилоти бош котиби Соиб Урайкат давлат ва жамоат ташкилотлари вакилларини 14 май куни очилиши кутилаётган элчихонага бойкот эълон қилишга чақирди.\nАҚШ элчихонаси янги бино қурилгунича Американинг Қуддусдаги консуллик биносида фаолият юритади.\nИсроил матбуоти АҚШ элчихонасининг очилиш маросимида Доналд Трампнинг қизи Иванка ва куёви Жаред Кушнер иштирок эитишини маълум қилди.\nАҚШ Президенти Дональд Трамп 2017 йил 6 декабрь куни Оқ уйда уюштирган матбуот анжуманида Қуддусни Исроилнинг пойтахти, дея тан олганини ва Американинг Тел-Авивдаги элчихонасини Қуддус шаҳрига кўчириш бўйича топшириқ берганини айтган эди.\nАҚШ элчихона Исроил Қуддус


Чирчиқ шаҳри «қизил» ҳудудга айланди – КУН УЗ\nГлавная / Сиёсат / Чирчиқ шаҳри «қизил» ҳудудга айланди\nЧирчиқ шаҳри «қизил» ҳудудга айланди\nanvarj63 4 weeks ago\tСиёсат Comments Off on Чирчиқ шаҳри «қизил» ҳудудга айланди 9 Показы\nТошкент вилоятининг Чирчиқ шаҳри 11 июндан бошлаб «юқори хавфли ҳудуд» сифатида тоифаланди ва «қизил» ҳудудга айланди. Бу ҳақда шаҳар ҳокимлиги матбуот хизмати хабар берган.\n«Чирчиқ шаҳри «қизил» ҳудуд тоифасига кириши муносабати билан, барча блокпостлардаги назорат кучайтирилган ҳолда иш олиб борилиши кўзда тутилган. Автотранспорт воситаларини қатнови эрталаб 7:00дан 10:00га қадар ҳамда 17:00дан 20:00га қадар амалга оширилади. Карантин қоидаларига тўлиқ риоя қилинг!», дейилади ҳокимлик хабарида.\nТошкент вилояти ҳокимлиги ҳам вилоятда турли рангларга тоифаланган ҳудудларда ўзгариш бўлиши кутилаётгани ҳақида хабар берган. Унга кўра, яна икки ҳудуд – Чирчиқ шаҳри ва Бекобод тумани «қизил» ҳудудлар қаторига киритилиши кўзда тутилган. Шунингдек, Тошкент вилояти маркази Нурафшон шаҳри (Тўйтепа) «сариқ»дан «яшил»га ўтиши режалаштирилган.\nКоронавирус билан боғлиқ вазиятдан келиб чиққан ҳолда вилоятнинг тегишли мутасаддилари томонидан ҳудудлардаги аҳвол қуйидагича баҳоланмоқда:\n«Қизил» ҳудуд: Чирчиқ шаҳри, Бекобод, Оққўрғон, Зангиота, Қибрай, Паркент, Пискент, Чиноз, Янгийўл, Тошкент туманлари.\n«Сариқ» ҳудуд: Ангрен, Янгийўл шаҳарлари, Бўстонлиқ, Ўрта Чирчиқ, Юқори Чирчиқ туманлари.\n«Яшил» ҳудуд: Нурафшон, Олмалиқ, Оҳангарон шаҳри, Оҳангарон тумани, Бўка, Қуйи Чирчиқ туманлари.\nМазкур ўзгаришлар Республика махсус комиссияси қарори билан амалга оширилиши эслатиб ўтилган.\nЧирчиқ шаҳри ва Бекобод тумани 6 июнь ҳолатига кўра, «сариқ» ҳудудлар қаторига киритилганди.\nЭслатиб ўтамиз, 10 июнь куни Бекобод туманида аҳоли орасида касалланиш ҳолати аниқланганди.\nПред. «Ўзим ҳам 15 йил ижарада яшаганман» – Президент Талабалар шаҳарчасида олимлар учун қурилган уйларни бориб кўрди\nСледующая Сергелида такси ҳайдовчисида вирус аниқланган, Юнусободдаги бозор сотувчилари касалликка чалинмоқда


Божхона органларининг асосий вазифалари ...\nБожхона органларининг асосий вазифалари\nБожхона органларининг асосий вазифалари қуйидагилардан иборат:\nжисмоний ва юридик шахсларнинг ҳуқуқлари, эркинликлари ҳамда қонун билан муҳофаза этиладиган манфаатларини ҳимоя қилиш;\nўз ваколати доирасида Ўзбекистон Республикасининг иқтисодий манфаатларини ҳимоя қилиш ва унинг иқтисодий хавфсизлигини таъминлаш;\nбожхона назорати ва расмийлаштирувини амалга ошириш;\nбожхона тўловларини ундириш;\nбожхона тўғрисидаги қонун ҳужжатларига риоя этилиши устидан назоратни амалга ошириш, қонун ҳужжатлари бузилишларининг, шу жумладан контрабанданинг олдини олиш, уларни аниқлаш ва уларга чек қўйиш;\nташқи савдо операцияларининг мониторингини амалга ошириш, экспорт-импорт шартномаларининг ижросини таҳлил қилиш, шунингдек ташқи савдо операцияларининг божхона органларига тааллуқли қисмини ўтказишда валюта тўғрисидаги қонун ҳужжатларига риоя этиш;\nтоварларнинг ташқи савдосига доир божхона статистикасини ҳамда ташқи иқтисодий фаолиятнинг товар номенклатурасини юритиш;\nфуқароларнинг божхона соҳасидаги ҳуқуқий маданиятини юксалтириш;\nхавфни бошқариш тизими қўлланилиши самарадорлигининг мунтазам мониторингини амалга ошириш;\nбожхона органлари фаолиятида замонавий ахборот-коммуникация технологияларини ва назоратнинг техник воситаларини қўллаш;\nбожхона ишини ривожлантириш ва такомиллаштиришнинг устувор йўналишларини ишлаб чиқиш;\nЎзбекистон Республикаси халқаро шартномаларининг божхона ишига тааллуқли қисмидан келиб чиқадиган мажбуриятларнинг бажарилишини таъминлаш.\nБожхона органлари фаолиятининг асосий принциплари\nБожхона органлари фаолиятининг асосий принциплари қонунийлик, ягоналик, очиқлик ва шаффофлик, жисмоний ҳамда юридик шахсларнинг ҳуқуқлари, эркинликлари ва қонуний манфаатларига риоя этиш ҳамда ушбу ҳуқуқлар, эркинликлар ва қонуний манфаатларни ҳурмат қилишдан иборатдир.\nБожхона органларининг ҳуқуқлари\nБожхона органлари ўз зиммасига юклатилган вазифаларни бажаришда қуйидаги ҳуқуқларга эга:\nбожхона назоратини амалга ошириш учун маълумотлар ва ҳужжатларни текшириш, оғзаки сўров ўтказиш, ахборот олиш, божхона кўздан кечирувини, божхона кўригини ва шахсий кўрикни ўтказиш, шунингдек бинолар, ҳудудлар ва транспорт воситаларини кўздан кечириш;\nтоварлар ва транспорт воситалари эркин муомалага чиқарилгандан сўнг жисмоний ва юридик шахслар томонидан тақдим этилган маълумотларнинг тўғрилигини ҳамда уларнинг ташқи савдо фаолияти қонунийлигини текшириш мақсадида товарлар ва транспорт воситаларига нисбатан божхона назоратини амалга ошириш;\nбанклардан, молия органларидан ҳамда бошқа ташкилотлардан, шунингдек жисмоний ва юридик шахслардан экспорт-импорт операцияларини амалга ошириш билан боғлиқ бўлган маълумотлар ва ҳужжатларни сўраш ва олиш;\nбожхона назоратини ўтказиш мақсадида товарлар ҳамда бошқа буюмлардан намуналар ва нусхалар олиш;\nбожхонага оид ҳуқуқбузарликларнинг бевосита предмети бўлган товарлар ва бошқа қимматликларни ушлаб туриш ҳамда олиб қўйиш;\nтерговга қадар текширув, суриштирув олиб бориш ва тезкор-қидирув фаолиятини амалга ошириш;\nҳуқуқбузарлик содир этган шахсларни маъмурий йўл билан ушлаб туришни амалга ошириш;\nмахсус рухсатномалар ва лицензиялар бериш;\nбожхона органлари фаолиятида замонавий ахборот-коммуникация технологияларидан ва назоратнинг техник воситаларидан фойдаланиш;\nбожхона тўғрисидаги қонун ҳужжатларига риоя этилишини таъминлаш мақсадида мутахассисни ёки экспертни жалб этиш;\nбожхона органлари фаолиятини такомиллаштириш бўйича таклифлар киритиш.\nБожхона органларининг мажбуриятлари\nбожхона тўғрисидаги қонун ҳужжатларига риоя этилиши устидан назоратни амалга ошириши;\nбожхона тўловлари тўғри ҳисобланиши, тўлиқ ва ўз вақтида тўланиши устидан назоратни амалга ошириши;\nбожхона назоратини ташкил этиши;\nтоварларни ва транспорт воситаларини олиб ўтиш, шунингдек Ўзбекистон Республикасининг божхона чегарасидан ўтиш чоғида жисмоний ва юридик шахсларни уларнинг ҳуқуқ ва мажбуриятлари тўғрисида ўз вақтида хабардор қилиши;\nўз хизмат вазифаларини бажариши чоғида ўзига маълум бўлиб қолган давлат сирларини ёки қонун билан қўриқланадиган бошқа сирни ташкил этувчи маълумотларни ошкор этмаслиги;\nҳуқуқбузарликларнинг олдини олиш, уларнинг содир этилишига имкон яратган сабаблар ва шароитларни аниқлаш ҳамда бартараф этиш чораларини кўриши;\nбожхона органларида коррупция ва бошқа мансабдорлик жиноятлари содир этилишининг олдини олишга қаратилган тадбирларни амалга ошириши;\nдавлат хавфсизлигини, жамоат тартибини, фуқароларнинг ҳаёти ва соғлиғини сақлаш, атроф-муҳитни муҳофаза қилиш чора-тадбирларини амалга оширишга кўмаклашиши;\nахборот-коммуникация технологияларидан фойдаланишда ахборот хавфсизлиги талабларига риоя этилишини таъминлаши шарт.\nЎзбекистон Республикасининг “Давлат божхона хизмати тўғрисида”ги Қонунидан олинди.


Бекатда турган аёл ҳеч қандай сабабсиз бегона эркакдан калтак еди. Воқеа тафсилотлари (видео) - 17 Сентября 2020 - www.SheJoT.CoM\nГлавная » 2020 » Сентябрь » 17 » Бекатда турган аёл ҳеч қандай сабабсиз бегона эркакдан калтак еди. Воқеа тафсилотлари (видео)\nБекатда турган аёл ҳеч қандай сабабсиз бегона эркакдан калтак еди. Воқеа тафсилотлари (видео)\nТошкент шаҳар Ички ишлар бош бошқармаси бу ҳодисага қуйидагича изоҳ берди:\nИнтернет тармоғида "Евгения Селиванова” исмли фойдаланувчи эълон қилган постда Евгения К. исмли фуқаро номаълум шахс томонидан калтаклангани ва ички ишлар органлари ходимлари томонидан мазкур ҳолат бўйича ҳеч қандай чора кўрилмагани ҳақида сўз борган.\nМаълум қиламизки, мазкур ҳодиса 11 сентябрь куни тахминан соат 16.00 да Учтепа тумани Г-9 "а” кварталидаги жамоат транспорти бекати яқинида содир бўлган. Номаълум шахс аёлнинг ёнига келиб, ҳеч қандай сабабсиз бир неча бор унинг боши ва юзидан урган. Ҳодиса ҳақида фуқаролар яқин атрофда бўлган профилактика инспектори капитан Равшан Алимов ва патруль-пост хизмати ходимларига хабар беришган. Ходимлар воқеа жойига келиб, ҳодиса иштирокчиларини Учтепа тумани ИИО ФМБ 7-сон ички ишлар бўлимига бўлиб ўтган ҳодиса тафсилотларини ҳужжатлаштириш учун олиб келишган. Шунингдек, жабрланувчи 32 ёшли Евгения К.дан 102 рақамига қўнғироқлар келиб тушган.\nИИО ходимлари аниқлашларича, аёлга ташланган киши маст ҳолатда бўлиб, нима учун бу ишни қилганини тушунтира олмаган. Мазкур шахс спиртли ичимлик таъсири остида маст эканлиги тиббиёт ходимлари томонидан тасдиқланди. Шунингдек, суд-тиббий экспертиза ўтказилиб, унинг хулосасига кўра жабрланувчига енгил даражадаги бадан шикастлари етказилгани қайд этилди.\nМазкур факт асосида Учтепа тумани прокуратураси томонидан Ўзбекистон Республикаси Жиноят кодексининг 277 моддаси 1 қисми бўйича ("Безорилик”) жиноий иш қўзғатилиб, ҳужжатлар Учтепа тумани ИИО ФМБ Тергов бўлимига йўналтирилди.\nКатегория: JINOYAT VA JAZO / ЖИНОЯТ ВА ЖАЗО | Просмотров: 66 | Добавил: iphone | Теги: #Yangilik, #новости, #xabarlar, #habarlar, #ahborot, #newsuz, #Yangiliklar, #news, #uznews | Рейтинг: 0.0/0


Мақола нашр қилинди 20.04.2018\n«Манчестер Юнайтед»нинг собиқ ўнг қанот ҳимоячиси Рафаэл 2015-16 йилларда жамоани бошқарган Луи ван Гаал ҳақида фикрлари билан ўртоқлашди.\n«Луи ван Гаал бош мураббий этиб тайинланганини эшитганимизда, тўрт ёки беш танишим, улар ичида футболчилар ҳам бор эди, менга телефон қилишди ва Луининг бразилиялик футболчиларни ёқтирмаслигини айтишди. Улар менга «Барселона»да Ривалдо билан юзага келган воқеани ҳам эслатишди. Ишонгим келмади.\nЛекин биринчи мавсумдаёқ у мени ёнига чақириб, «Кетишинг мумкин» деди. Атиги бир дақиқа гаплашдик холос. Шу билан тамом. Манчестерни тарк этишим учун бирмунча вақт керак бўлди, лекин шунда ҳам у ердан кетишим осон эмасди. «Манчестер Юнайтед» клуби, шаҳри, мухлислари, умуман клубга тегишли бўлган ҳар бир нарса менга ёқар, шунинг учун ажралиш осон бўлмаган.\n«Ван Гаал ёмон мураббий эмас, аммо унинг характери менга ёқмаган. Менга жамоа ёқарди, яъни мен фақат у туфайли тарк этишга мажбур бўлдим. Мен жамоани яхши кўрсам-да, Луи билан муносабатлар шу қадар оғир эдики, тезроқ бошқа жамоага ўтишни истадим», деган футболчи.\nЭслатиб ўтамиз, Рафаел Да Силва 1990 йилда туғилган ва 18 ёшида эгизаги Фабио билан биргаликда «Манчестер Юнайтед» академиясига қабул қилинганди. У 2008-2015 йиллар мобайнида клуб сафида ҳаракат қилиб, 3 марта АПЛ чемпионлигига эришган. 2015 йилда Франциянинг «Лион» клубига сотиб юборилган.


«Буюк келажакни қуришда мард ва олижаноб халқимизга мустаҳкам таянч ва суянч бўламиз» | QISHLOQ HAYOTI\nдейишмоқда Президентимиз Шавкат Мирзиёевнинг “Камолот” ёшлар ижтимоий ҳаракатининг IV қурултойидаги нутқидан руҳланган ёшларимиз\nОта гўдак фарзандини суйганда кўкка отади. Бу “мендан-да улуғ бўл, болам” дегани. Бу ҳақиқий ғамхўрлик ва фарзандни барча нарсадан, ҳатто, ўзидан-да азиз билиш ифодаси.\nОта фарзанди мактабга борганида уни қучоғига олар экан, пешонасидан ўпади. Бу “толенинг порлоқ бўлсин” дегани. Эртанинг умиди бор унда, фарзандининг иқболи учун ҳар нарсага тайёрлик мужассам бўлади ушбу меҳрда.\nҲарбийга кузатаётганда ота ўғлининг белидан даст кўтаради. Бу “Ватан хизматига боғлаган белинг мустаҳкам бўлсин” дегани.\nЎқишни битириб, ўғли қўлидан иш олганида ота дуога қўл очади: йўлинг ёруғ бўлсин, болам… Ўшанда унинг кўзлари ёшланганини кўрмайсиз, қалбидаги ифтихорни тасаввур қила олмайсиз.\nФарзандининг улуғ ишларни қилганини кўрганида эса “отам” деб суяди, қизига эса “она қизим” деб мурожаат этади… Бунинг тагида шундай ҳикмат бор: бугун сени суйсам, эртага сенга суянаман!\nОила жамиятнинг бир бўлаги, негизи. Шу маънода бугун мамлакатимизда ёшларга қаратилаётган эътиборда эртанги ёруғ истиқболга мустаҳкам пойдевор қўйилаётганини кўриш мумкин.\nПрезидентимизнинг “Камолот” ёшлар ижтимоий ҳаракатининг IV қурултойидаги нутқини ўқир эканмиз, унда билдирилган фикрлардан, ёшларга бўлган чексиз меҳрдан қалбимиз тўлқинланиб кетди. Айни чоғда унда давлатнинг ўз фарзандлари – навқирон авлодга бўлган ҳадсиз меҳрини, улкан эътиборини ҳис этдик.\nЎзбекистон ёшлар иттифоқи – ёшларнинг чинакам суянчи ва таянчи бўла олади\nУшбу тузилма, миллионлаб ёшларнинг тақдирини, келажагини ўйлаб, етти ўлчаб, бир кесиб қилинган ислоҳот, том маънода айтганда, тарихий аҳамиятга эга ислоҳот бўлди.\nБарчамиз давлатимиз раҳбарининг нутқини матбуотда ўқидик, телевидение орқали кўрдик, албатта. Аммо яхши гапнинг мағзи ширин бўлади. Халқ таъбири билан айтганда, уни чайнаганингиз сари мазаси ортади, кўнглингиз ҳузурланади. Шу боис, бугун ёшларимиз, умуман, барчамиз ушбу ислоҳотнинг мазмун-моҳиятини яна бир бор ўрганяпмиз. Билганларимизни бир-биримизга улашаяпмиз.\nЭнг аввало, бўлғуси ташкилотнинг ҳуқуқий мақоми, асосий мақсад ва вазифалари, унинг ижтимоий ҳаётимиздаги ўрни ва нуфузи, обрў-эътиборини оширишга алоҳида эътибор қаратилмоқда.\nҚачон ёшларнинг ишончи ортади? Ушбу ташкилот уларнинг муаммосини ҳал этиб бера олса, уларни тўғри йўлга йўналтира олсагина. Янги ташкилотда бунинг учун барча имкониятлар яратилмоқда. Шу мақсадда, “Камолот”дан фарқли ўлароқ, Ўзбекистон ёшлар иттифоқининг раҳбарларига катта мақом ва ваколатлар бериляпти.\nЭндиликда ушбу ташкилот билимли, ташаббускор ва ташкилотчи, фидойи ёш раҳбарларнинг кадрлар захирасини яратиб беради. Президентимиз таъкидлаганидек, “Ўзбекистон ёшлар иттифоқи давлат ва жамият учун раҳбар кадрларни тайёрлаб берадиган ўзига хос марказ бўлиши, замонавий тилда айтадиган бўлсак, ёшлар учун “социал лифт” вазифасини бажариши керак”.\nЯна бир муҳим жиҳат шундаки, Ўзбекистон ёшлар иттифоқи энди ёшларнинг яна бир муҳим ҳаётий эҳтиёжи – уй-жойлар билан шуғулланадики, бу ҳам унинг нуфузини оширади, жамиятда адолатни ўрнатишда муҳим қадам бўлади. Қишлоқ ҳудудларида яшаётган, турар-жойга муҳтож ёш оилаларни имтиёзли кредитлар асосида арзон уй-жой билан таъминлаш бўйича ваколатни энди Ўзбекистон ёшлар иттифоқига бериш масаласи кўриб чиқилиши фикримизнинг ёрқин далилидир.\nЁшлар учун ҳаётда тўғри йўлни топиш, ўз орзуларига эришиш учун, ўз ўрнини топиши, қисқа қилиб айтганда, ишли бўлиши лозим. Ўзбекистон ёшлар иттифоқи айни шу масалада фаол шуғулланиши учун, ёшларнинг манфаатларини тўлақонли рўёбга чиқариши учун барча имкониятлар, имтиёзлар яратилмоқдаки, булар ёшларнинг ишончини қозонишда муҳим омил бўлади.\nМаънавият, маърифат, ҳаёт сабоқлари. Катта ҳаёт бўсағасида турган, турмушнинг аччиқ-чучугини энди тота бошлаган ёшлар учун нақадар керак. Айниқса, оқни қорадан ажратиш, ўз фикрини айтиш, тўғри йўлни танлаб олиши учун уларга нималар зарур? Албатта, китоб, матбуот, телевидение, кино, интернет каби воситалар. Аммо уларни танлай билиш ҳам муҳим аҳамиятга эга. Зеро, тоза ахборот манбаисиз кўзланган мақсадга эришиб бўлмайди. Президентимиз айтганидек, “Нега деганда, биз фарзандларимизнинг онги, дунёқараши асрлар давомида синовдан ўтган, юксак маънавият хазинаси бўлган жаҳон ва миллий адабиётимиз асосида эмас, балки қандайдир шубҳали, зарарли ахборотлар асосида шаклланишига бепарво қараб туролмаймиз”.\nБиз болажон халқмиз. Ўзидан-да боласини яхши кўрган, болам соғ бўлсин, болам яхши кунларни кўрсин, деган миллатмиз. Эртасини ўйлаган эл боласининг тарбиясида мустаҳкам бўлади. Президентимизнинг нутқида айни шу жиҳатга алоҳида эътибор қаратилдики, бу ҳам барчамизнинг кўнглимиздаги гап бўлди. Айниқса, давлатимиз раҳбарининг “бугунги кунда юртимизда тобора кенг тарқалиб бораётган “Ўз болангни ўзинг асра!” деган даъват фақат қуруқ шиор бўлиб қолмасдан, ҳар бир ота-она, ҳар бир фуқаронинг қалбига, юрагига чуқур кириб бориши, амалий ҳаракатга айланиши зарур”, деган сўзлари бугунги дунёдаги мураккаб вазиятлар даврида ниҳоятда аҳамиятлидир.\nБу жиҳатдан ҳам Ўзбекистон ёшлар иттифоқи олдига муҳим вазифалар қўйилмоқда. Яъни тенгдошлар назорати юзага келмоқдаки, бу энг тўғри ва оқил ечимдир. Тўғри-да, ёшларнинг муаммосини, уларнинг ўй-фикрларини, кимнинг қандай йўлда эканлигини уларнинг тенгдошларидан кўра ким яхшироқ билади. Айниқса, тўғри йўлдан адашган ёки қоқилган ёшларни ўз тенгдошлари эзгу йўлларга даъват этишини бошқалари билан солиштириб бўлмайди. Шу маънода, янги ташкилот олдида ана шундай муҳим ва масъулиятли вазифа ҳам турибдики, буларнинг барчаси Ватанимизнинг буюк келажагини қуриш йўлида ёшларнинг ҳиссаси нақадар улуғ бўлишини намоён этади.\nЁшлар тадбиркорлик кластерлари – тараққиётнинг муҳим ҳалқаси\nПрезидентимиз Шавкат Мирзиёев “Камолот” ёшлар ижтимоий ҳаракатининг IV қурултойидаги нутқида ёшларни иш билан таъминлашда тадбиркорликни кенг ривожлантириш, бу борада янги имкониятлар яратиш ҳақида сўз юритиб, Ёшлар тадбиркорлик кластерларига алоҳида тўхталиб ўтдилар.\nХусусан, Иқтисодиёт вазирлиги, Бандлик ва меҳнат муносабатлари вазирлиги, Давлат рақобат қўмитаси, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимларига ҳар бир туман (шаҳар) марказида Ёшлар тадбиркорлик кластерларини ташкил этиш вазифаси топширилди.\nДавлатимиз раҳбарининг айни шу йўналишдан кўзлаган мақсади қандай? Кластерлар билан биз иқтисодиётнинг қанчалик тараққий этишига эришамиз?\nКелинг, аввало, ушбу сўз моҳияти ҳақида фикр юритсак. “Кластер” атамаси французча сўз бўлиб, ўзбекчада “панжа”, “бош”, “боғлам”, “гуруҳ”, “занжир”, “тўпланиш” маъноларини беради. Мамлакатимиз раҳбари томонидан танқид остига олиниб, иқтисодий йўналишнинг анъанавий усуллари самараси етарлича эмас, деб баҳоланаётган ҳозирги даврда, инновацион технологиялар асосида бизнесни ташкил этишда “Кластер” назариясини амалиётга татбиқ этиш энг мақбул йўл, дея эътироф этилмоқда.\nДавлатимиз раҳбари хомашёни сотиб эмас, хомашёни тайёр маҳсулотга айлантириб, моддий манфаатдор бўлиш зарурлиги ҳақида кўп бора гапириб, бунга эришишнинг йўлларига алоҳида эътибор қаратиб келмоқдалар. Зотан, бу йўл билан юртимиз ва унинг меҳнат аҳли ҳозиргидан кўра ўн мартагача кўпроқ моддий бойликка эга бўлади.\nБу борада таълим ва ишлаб чиқариш интеграциялашувини чуқурлаштиришнинг аҳамияти, янги технологияларни жорий этишнинг ўта муҳимлиги ҳам алоҳида эътироф этилмоқда.\nПрезидентимиз Бухоро вилоятига қилган ташрифи давомида Бухоро шаҳрида ишга туширишга мўлжалланаётган “Бухоро коттон текстиль” қўшма корхонаси ва кластер лойиҳаси билан танишиб, бу борада ўзининг қимматли маслаҳатларини берган эди. Ушбу лойиҳа, яъни қўшма корхона ўз моҳиятига кўра, юқоридаги жараённи ўз ичига олгани билан аҳамиятлидир. Яъни бу ерда инвесторлар – “Paraglide Ltd” (Буюк Британия) ва “Компания Петромаруз” (Россия) компаниялари мазкур лойиҳа доирасида пахта етиштиришдан то тайёр тўқимачилик маҳсулотлари ишлаб чиқаришгача бўлган жараённи қамраб оладиган пахта-тўқимачилик кластери ташкил этиш юзасидан амалий тадбирларга киришишган. Шунингдек, бугунги кунда Бухоро вилоятида пиллачилик соҳасида ҳам шундай лойиҳа амалга оширилмоқда. “Бухоро бриллиант силк” қўшма корхонаси томонидан амалга оширилаётган ишлар ҳозирда муваффақият қозонишига ишонч катта. Энг муҳими, кластер – “қалдирғоч лойиҳа” қанот ёзмоқда. Эндиликда Сирдарё вилоятида ҳам кластер лойиҳаси асосида янги корхона ташкил этиш устида иш олиб борилмоқда.\n– Кластер – яъни, ягона технологик занжирга бирлаштирилган корхоналар мажмуи илм-фан, таълим ҳамда ишлаб чиқариш интеграциясини чуқурлаштириш, янги технологияларни амалиётга жадал жорий этиш заруриятини юзага келтиради ва бунинг имконини беради, – дейди академик, биология фанлари доктори, профессор Бакриддин Зарипов. – Кластерни яратиш олим ва иқтисодчилар, қишлоқ хўжалиги ҳамда саноат ходимлари салоҳияти, илғор тажрибасини ягона мақсад йўлида бирлаштиради. Яъни кластерни “ягона занжирда айланадиган тараққиёт” деб таърифлаш мумкин.\nЁшлар тадбиркорлик кластерларининг йўлга қўйилиши эса иқтисодиётимизга янги нафас олиб киришига, дунёнинг илғор тажрибалари ёшлар томонидан мукаммал ўрганилиб, амалиётга татбиқ этилиши, энг муҳими, тараққиётимизнинг янги босқичида ёшларнинг ўрни ошишига хизмат қилади.\nХомашёни етиштиришдан то уни тайёр маҳсулотлар шаклида бозорга чиқаришгача бўлган занжирни ўзида жам этган кластерлар минглаб ёшларни иш билан таъминлаш, уларнинг орзу ниятларини рўёбга чиқариш имконини беради.\n– Энг муҳими, ёшларга тадбиркорлик кластерлари учун кенг имтиёзлар берилмоқда, – дейди Тошкент давлат аграр университети магистранти Бобур Сангиров. – Яъни кластерлар фаолиятини йўлга қўйиш учун электр энергияси, табиий газ, сув ва транспорт коммуникацияси, алоқа воситалари ва Интернетга уланиш имконияти мавжуд бўлган ҳудудларда фойдаланилмай ётган давлат объектлари ёш тадбиркорларга “ноль” қиймати билан ижарага берилади.\nБундан ташқари, ўз бизнесини бошлаётган ёш тадбиркорларга имтиёзли нархларда юридик, техник ва бошқа маслаҳат ёрдамларини кўрсатиш йўлга қўйилади.\nБуларнинг барчаси мамлакатимизда кенг кўламдаги ўзгаришлар амалга оширилаётганининг ёрқин далилидир. Энг муҳими, ушбу ислоҳотлар жаҳон стандартлари даражасидаги инновация билан бойитилмоқда. Уларда ёшларнинг иштироки эса бошланган ишларнинг изчил давом этишидан далолатдир.\nПўлат ўтда тобланади\nҲа, шундай! Ҳаётнинг ўзи бизни тарбиялайди, пишитади, тўғри йўлни кўрсатади. Президентимиз Шавкат Мирзиёевнинг “Камолот” ёшлар ижтимоий ҳаракатининг IV қурултойидаги нутқида “Иқтидорли, тарбияли болалар билан ишлаш осон, лекин ҳаётда қоқилган ёки ёмон муҳитга тушиб қолган ёшларни тўғри йўлга, эзгу мақсадга даъват қилиш, ишонтириш қийин. Янги ташкилот мана шу оғир, лекин ўта зарур вазифани ўз зиммасига олиши айни муддао бўлур эди” деган фикрлари замирида ана шундай улуғ ҳикмат мужассам.\nҲазрат Навоий “Маҳбуб ул-қулуб” асарида ёзади: “Йигитлик умр гулшанининг баҳоридур ва ҳаёт шабистонининг наҳори”. Дарҳақиқат, умрнинг қандай ўтмоқлиги, ҳаёт йўлини белгилаб олиш айни ёшлик палласида кечади. Бу даврда тўғри йўлдан адашган инсоннинг умр йўллари ҳам чалкашиб кетади. Озгина фикрга, дўст меҳрига муҳтож бўлиб турган кишига ўз тенгдоши йўл кўрсатса, йўли равон бўлиб кетади.\nҲаммамиз яхши биламиз, бугун дунёда мафкура асосий қуролга айланмоқда. Юртимизда ижтимоий-маънавий муҳитни яхшилаш, ёшларни турли диний экстремистик оқимлар таъсиридан асраш масаласи барчамиз учун энг асосий вазифа бўлиб турибди. Бу жараёнда ёшларнинг ўзлари тенгдошларини маърифатга чорлаши, огоҳликни оширишлари нақадар тўғри йўл эканлигини ҳаммамиз яхши биламиз.\nЯъниким, хулосани яна Ҳазрат Навоийдан оламиз: Хирадмандга эл хатосидин панд етар ва савоб йўқлиға азм этар, андин бурунким, андин хатосидин панд олғайлар ва айбин анинг юзиға солғайлар.\nДавлатимиз томонидан ёшларга кенг имкониятлар берилаётгани эса айни муддоадир. Хусусан, ёшлар ўртасида китобхонлик савиясини ошириш мақсадида Қорақалпоғистон Республикаси, вилоятлар ва Тошкент шаҳрида ҳар йили “Энг китобхон мактаб”, “Энг китобхон маҳалла”, “Энг китобхон оила” каби йўналишларда танловлар ўтказилиши, юртимизда ёшларга ҳарбий таълим-тарбия берадиган курсантлар мактабларига “Темурбеклар мактаби” деб ном берилиши, турли соҳа ва тармоқларда катта натижаларга эришиб келаётган йигитлар учун “Мард ўғлонлар” деган ном билан Давлат мукофоти, ёшларга оид давлат сиёсатини амалга оширишда, ўқишда, меҳнатда, жамоат ишларида ҳар томонлама фаол бўлган йигит-қизларимизни тақдирлаш мақсадида “Келажак бунёдкори” медалининг таъсис этилиши ёшларнинг меҳнатлари ва ғайрату шижоатлари учун муносиб рағбат бўлади.\nЭнг муҳими, Ўзбекистон ёшлар иттифоқи ташкил этилган кун – 30 июнь санасининг мамлакатимизда Ёшлар куни деб эълон қилиниши ёш авлод учун кўрсатилаётган эътиборнинг нақадар ёрқин эканлигини кўрсатади.\nБугун ёшларимиз ҳам ана шу эътиборга муносиб жавоб бериш мақсадида шижоат кўрсатишмоқда. Умр гулшанининг баҳорида оламни сарафроз этиш, эзгулик улашиш мақсадида яшамоқда.\nСоҳибқирон бобомиз Амир Темурнинг “Тузуклар”ида шундай сатрлар битилган: “Азми қатъий, тадбиркор, ҳушёр, мард ва шижоатли бир киши мингта тадбирсиз, лоқайд кишидан яхшироқдир. Чунки тажрибали бир киши минг кишига бош бўлади”. Улуғ аждодимизнинг бу боқий ҳикмати бугун ёшларимизнинг фаолият тамойилига айланиб бормоқда.\nЎзбекистонимизнинг ёруғ ва фаровон истиқболини бунёд этишдек масъулиятли вазифани ўз зиммасига олишга қодир, замонавий билим ва касб-ҳунарларни пухта эгаллаган, мустақил фикрлайдиган, доимо эл-юрт тақдирига дахлдорлик туйғуси билан яшайдиган ёшларимиз майдонга дадил чиқмоқда. Уларни эса мамлакатимизда кенг тарқалиб, барчанинг қалбидан жой олиб бораётган “Буюк келажагимизни мард ва олижаноб халқимиз билан бирга қурамиз” деган шиор бирлаштириб туради.


Бўлинган дунёда бетараф бўлинг! | Тадқиқ сони\nТИЛИДА ЎҚИШ австралия имо-ишора аймара албан америка имо-ишора амхар ангол имо-ишора арабча аргентина имо-ишора арман ачоли басса (Камерун) бенгала бикол болгар бошқирд бразилия имо-ишора булу валяйта венгер венесуэл имо-ишора вьетнам ган грек грузин гуарани гужарати дат занде ибанаг иврит игбо илоки инглиз индонез исланд исоко испан испан имо-ишора итальян итальян имо-ишора йоруба каннада каталан кечуа (Боливия) кикамба кикуйю киньяруанда кирибати кирунди колумбия имо-ишора корейс курд курмонжи (Кавказ) курд курмонжи (кирилл ёзувида) латиш литва луганда луо майя македон макуа малагаси малайя малаялам маратҳ мексикан имо-ишора монгол море ндау ндебеле (Зимбабве) немис неосоломоник непал нидерланд норвег ньюнгве озарбайжон озарбайжон (кирилл ёзувида) олуконзо оромо осетин пангасинан панжоб папьяменто (Аруба) папьяменто (Кюрасао) перу имо-ишора пижин (Камерун) поляк поляк имо-ишора португал румин руньянкоре рус самар-лейте самоа санго сапотек (истмус) себуан сена серб серб (лотин ёзувида) сидама сингал словак словен сранан-тонго суахили тагал тай тамил телугу тетум (Дили) тиграй тожик ток-писин тотор тувалу тумбука турк туркман украин урду урхобо фижи фин фин имо-ишора форс француз хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хитой имо-ишора хорват цоцил чех чили имо-ишора читонга (Малави) чичева чияо чуваш швед шитсва шона эквадор имо-ишора эстон япон япон имо-ишора ўзбекча қирғиз\nАллоҳнинг ҳақини Аллоҳга беринглар. МАТ. 22:21\nҚЎШИҚЛАР: 33, 137\nЯҳова инсоний ҳукуматлар ҳақида қандай фикрда?\nБетараф бўлиш қийин кечганда, нима қилишимиз керак?\nБетарафликни сақлаган художўй кишилардан қандай сабоқ олишимиз мумкин?\n1. Қандай қилиб биз ҳам Худога, ҳам инсоний ҳукуматларга бўйсуна оламиз?\nАЛЛОҲНИНГ КАЛОМИДА биз инсоний ҳукуматларга итоатли бўлишимиздан ташқари, одамлардан кўра Сарвари Оламга кўпроқ бўйсунишимиз кераклиги ҳақида ҳам айтилган. (Ҳавор. 5:29; Титус. 3:1) Бу қандайдир зиддиятми? Йўқ албатта! Ўз вақтида Исо бу амрларни тушунишимизга ва уларга бўйсунишимизга ёрдам берадиган қуйидаги принципни тушунтириб ўтганди: «Подшоҳнинг ҳақини подшоҳга, Аллоҳнинг ҳақини Аллоҳга беринглар». (Мат. 22:21) Исонинг ушбу йўл-йўриғига қандай амал қиляпмиз? Қонунларга риоя қилиш, давлат ходимларига ҳурмат кўрсатиш ва солиқларни тўлаш орқали ҳукмрон ҳокимиятга бўйсуняпмиз. (Рим. 13:7) Лекин ҳукумат бизни Худога бўйсунмасликка ундаса, биз ҳурмат ила бундан бош тортамиз.\n2. Сиёсий ишларда бетарафлигимизни қандай кўрсатяпмиз?\n2 Дунёнинг сиёсий ишларида бетарафликни сақлаб, Худонинг ҳаққини Худога беряпмиз. (Ишаё 2:4) Шундай қилиб биз, Яҳова бор бўлишига йўл қўйган ҳокимиятларга қаршилик кўрсатмаймиз ва миллатчилик ёки ватанпарварлик билан боғлиқ ҳеч қандай фаолиятни олға сурмаймиз. (Рим. 13:1, 2) Биз ташвиқот ишларини олиб бормаймиз, сайловларда овоз бермаймиз, сайланиш учун ўз номзодимизни қўймаймиз ёки ҳукуматларни ўзгартиришга ҳам ҳаракат қилмаймиз.\n3. Нега бетарафликни сақлашимиз муҳим?\n3 Муқаддас Китобда Аллоҳ нима учун бетараф қолишимизни талаб қилаётганининг бир нечта сабаби келтирилган. Масалан, бу «дунёга тегишли» бўлмай, сиёсатга аралашмай ва урушларда қатнашмай, Худонинг Ўғли бўлмиш Исо Масиҳнинг таълимотларига амал қилиб, ўрнагига эргашяпмиз. (Юҳан. 6:15; 17:16) Худо Шоҳлигининг содиқ фуқаролари бўлиш учун бетарафликни сақлашимиз муҳим. Акс ҳолда, инсониятнинг муаммоларини фақатгина Аллоҳнинг Шоҳлиги еча олиши ҳақидаги хушхабарни пок виждон билан ваъз қила олмаймиз. Қолаверса, сохта диндагилар сиёсатга аралашиш орқали ўз тарафдорларини бир-биридан ажратишаётган бир пайтда, биз бетарафликни сақлаётганимиз учун бутун дунёдаги имондошларимиз билан якдилмиз. (1 Бутр. 2:17)\n4. а) Бетарафликни сақлаш янада қийин бўлишини қаердан биламиз? б) Нега бетараф бўлиш учун ўзимизни ҳозирдан тайёрлашимиз лозим?\n4 Эҳтимол, биз яшаётган жой сиёсий жиҳатдан тинч бўлиб, ҳақ топинишга деярли қаршилик кўрсатилмаётгандир. Бироқ Шайтоннинг дунёси ўз якунига етаётган экан, бетарафликни сақлаш янада қийинлашади. Бу дунё «муросасиз» ва «ўзбошимча» одамлар билан тўлиб-тошгани сайин, янада бўлиниб бораверади. (2 Тим. 3:3, 4) Баъзи мамлакатларда сиёсий ҳаволар тезда ўзгаргани боис, биродарларимиз бетарафлик билан боғлиқ кутилмаган қийинчиликларга дуч келишди. Шу сабабли, ҳозир бетарафликни сақлашда қатъий туришнинг айни пайтидир. Агар қийин вазиятга тушишимизни кутсак, ўшанда ён бериб, бетарафликни намоён эта олмаймиз. Хўш, бўлинган дунёда бетараф бўлиш учун ўзимизни қандай тайёрлашимиз мумкин? Келинг, бунда ёрдам берадиган тўртта омилни кўриб чиқайлик.\nҲУКУМАТЛАРГА ЯҲОВА КАБИ НУҚТАИ НАЗАРДА БЎЛИНГ\n5. Яҳова инсоний ҳукуматлар ҳақида қандай фикрда?\n5 Бетарафликни сақлашга ёрдам берадиган биринчи омил — ҳукуматларга Яҳова каби нуқтаи назарда бўлишдир. Гарчи баъзи ҳукуматлар адолатли бўлиб кўринса-да, инсонлар бир-бирининг устидан бошқариш ғояси Яҳованинг ниятига асло кирмаган эди. (Ерм. 10:23) Инсоний ҳукуматлар миллатчиликни олға суришяпти. Бу эса, одамларни бир-биридан ажратиб қўйяпти. Ҳатто энг зўр давлат арбоблари ҳам барча муаммоларни ечишга ожиз. Шунингдек, инсоний ҳукуматлар 1914 йилдан бери бошқаришни бошлаган Худонинг Шоҳлигига душман бўлиб қолишди. Яқинда бу Шоҳлик барча ҳукуматларни йўқ қилади. (Забур 2:2, 7–9 ни ўқинг.)\n6. Ҳокимиятга эга бўлган шахсларга қандай муносабатда бўлишимиз лозим?\n6 Аллоҳ ҳукуматлар бошқаришларига йўл қўйяпти. Негаки, улар муайян даражада тинчлик ва тартиб бўлишига ғамхўрлик қилишяпти. Бу эса, бизга Шоҳлик ҳақидаги хушхабарни ваъз қилишга кўмаклашяпти. (Рим. 13:3, 4) Тинчликда топинишимиз учун Худо бизни юқори мавқега эга бўлганлар учун ибодат қилишга чорламоқда. (1 Тим. 2:1, 2) Агар биз билан адолатсизларча йўл тутишса, ҳаворий Павлус каби ҳукуматга мурожаат қилиб, ёрдам сўрашимиз мумкин. (Ҳавор. 25:11) Гарчанд Муқаддас Китобда Худонинг душмани Шайтон ҳукуматлар устидан бошқараётгани ҳақида айтилса ҳам, бу, ҳокимиятга эга бўлган ҳар бир кишини Шайтон назорат қилаётганини англатмайди. (Луқо 4:5, 6) Шундай экан, мансабга эга бўлган муайян бир шахсни Иблис бошқаряпти, деган фикрдан қочишимиз лозим. Зеро, Аллоҳнинг Каломида: «Ҳеч кимни ҳақорат этмасинлар»,— деб ёзилган. (Титус. 3:1, 2)\n7. Қандай нуқтаи назардан қочишимиз керак?\n7 Агар қайсидир сиёсатчининг ёки сиёсий партиянинг ғоялари бизга фойда келтираётгани учун уларни қўллаб-қувватлаб, бошқаларидан устун қўйсак, Худога итоатсизлик қилган бўламиз. Бу масалада бетарафлигимиз қандай синалиши мумкин? Тасаввур қилинг, одамлар ўзларига, жумладан, Яҳованинг Шоҳидларига ҳам, кўп азоб келтираётган ҳукуматга қарши исён кўтаришди. Албатта, биз уларга қўшилмаймиз, аммо исёнчилар тўғри йўлда ва муваффақият қозонишади, деган фикр хаёлимиздан ўтадими? (Эфес. 2:2) Демак, биз нафақат сўзларимизу ишларда, балки юрагимизда ҳам бетараф бўлишимиз даркор.\n«ЭҲТИЁТКОР» ВА «БЕҒУБОР» БЎЛИНГЛАР\n8. Бетарафликни сақлашга қийналганимизда, «эҳтиёткор» ва «беғубор» эканимизни қандай кўрсата оламиз?\n8 Бетараф бўлишимизга кўмаклашадиган иккинчи омил — «илонлардай эҳтиёткор, каптарлардай беғубор бўлиш»дир. (Матто 10:16, 17 ни ўқинг.) Эҳтиёткорликни қийин вазиятлар ҳақида олдиндан ўйлаш, беғуборликни эса, ўша вазиятларда бетараф қолиш орқали кўрсатамиз. Келинг, дуч келишимиз мумкин бўлган айрим қийинчиликларни ва уларни қандай ҳал қила олишимизни кўриб чиқайлик.\n9. Бошқалар билан суҳбат қурганимизда, нимадан эҳтиёт бўлишимиз керак?\n9 Суҳбатлар. Сиёсий мавзулар кўтарилганда, эҳтиёт бўлишимиз муҳим. Масалан, одамлар билан Худонинг Шоҳлиги ҳақида гапирганимизда, муайян сиёсий арбобнинг ёки партиянинг ғояларини қўллаб-қувватламаймиз ва танқид ҳам қилмаймиз. Давлат арбоблари муаммоларни қандай ечмоқчи эканининг йўлларини муҳокама қилишнинг ўрнига, диққатингизни одамни хавотирга солаётган муаммога қаратинг. Кейин эса, қандай қилиб Худонинг Шоҳлиги бу муаммони бутунлайин бартараф этишини Муқаддас Китобдан кўрсатиб беринг. Агар одамлар бир нечта хотин олиш ёки аборт қилиш каби мавзуларда сиз билан баҳслашмоқчи бўлишса, бу борада Аллоҳнинг Каломидаги меъёрларни тушунтириб, уларга қандай амал қилаётганингизни кўрсатинг. Суҳбат давомида бу мавзуларнинг сиёсатга алоқадор томонларини четлаб ўтишга ҳаракат қилиб, бетараф қолинг. Қайси қонунларни киритиш, қайсиларини эса бекор қилиш ёки ўзгартириш кераклиги масаласида бетарафликни сақлаймиз ва бошқаларга ўз фикримизни ўтказмаймиз.\n10. Оммавий ахборот воситалари орқали тақдим этилаётган маълумотдан ўзимизни қандай асрашимиз мумкин?\n10 Оммавий ахборот воситалари. Одатда «янгиликлар» орқали қайсидир масаланинг фақат бир тарафи тақдим этилади. Баъзида оммавий ахборот воситалари сиёсатнинг қуроли ҳисобланади. Оммавий ахборот воситалари давлат назорати остида бўлган мамлакатларда янгиликларга холисона ёндашишмайди. Шунинг учун, бундай мамлакатларда яшовчи масиҳийлар мухбирнинг нуқтаи назарини ўзлаштиришдан эҳтиёт бўлишлари керак. Ўзингиздан: «Муайян мухбирнинг сиёсат тўғрисидаги фикри меникига ўхшаш бўлгани учун уни жон деб тинглайманми?» — деб сўраб кўринг. Агар шундай бўлса, эҳтимол, хабарларни холис тарзда етказадиган манбани излаб кўрарсиз. Қандай бўлмасин, сиёсий режаларни хабарлайдиган оммавий ахборот воситаларидан маълумот олишни камайтириб, сиз эшитадиган хабарлар Муқаддас Китобдаги «соғлом сўзларнинг намунасига» зид ёки зид эмаслигини текшириш оқилона бўларди. (2 Тим. 1:13)\n11. Қайси маънода молпарастлик бетарафликни сақлашда қийинчилик туғдириши мумкин?\n11 Молпарастлик. Агар моддий нарсалар биз учун жуда муҳим бўлса, бетарафликни сақлаш қийин кечиши мумкин. Малавида, 1970 йилларда имондошларимизни қувғин қилишганларида, уларнинг бир нечтаси билан айнан шундай вазият юз берди. Буни кўрган Рут опамиз қуйидагиларни эслайди: «Улар фаровон ҳаётдан воз кеча олишмади. Айримлар биз билан сургун қилинишганди, лекин қочоқлар лагеридаги ноқулайликларга чидай олмаганлари учун кейинчалик сиёсий партияга қўшилиб, уйларига қайтишди». Яҳова Шоҳидларининг аксар қисми иқтисодий танқисликка ёки ҳатто бор-будидан маҳрум бўлганига қарамай, барибир бетарафликни сақлаб келяпти. (Иброн. 10:34)\n12, 13. а) Яҳованинг инсониятга бўлган нуқтаи назари қандай? б) Улғайган жойимиз билан ғурурланаётганимиз нимадан кўринади?\n12 Мағрурлик. Кўпинча одамлар ирқи, қабиласи, маданияти, шаҳри ёки миллатининг афзал томонларини кўз-кўз қилишга мойиллар. Лекин биламизки, қабила, маданият ёки миллати билан мақтаниш Яҳованинг инсоний ҳукуматга ва одамзодга бўлган нуқтаи назарига тўғри келмайди. Албатта, Аллоҳ маданиятимиздан воз кечишимизни кутмайди. Чунки маданий хилма-хиллик одамлар орасидаги ажойиб фарқни кўрсатиб туради. Бироқ шуни ёдда тутишимиз керакки, Худонинг назарида барча одамлар бир хилдир. (Рим. 10:12)\n13 Улғайган жойимиз билан ғурурланиш миллатчиликнинг негизи бўлиб, ён беришга етаклаши мумкин бўлган илк қадамдир. Масиҳийлар бундай мағрурликка қарши эмланишмаган. Ахир ҳатто биринчи асрдаги масиҳийларнинг айримлари ҳам биродарларини миллати туфайли камситишган. (Ҳавор. 6:1) Қизиқ, мағрурлик бизда илдиз отаётгани нимадан кўринади? Масалан, бошқа мамлакатдаги имондошимиз сизга маслаҳат берди, дейлик. Сиз шу заҳотиёқ: «Биз томонда буни яхшироқ қилишади»,— деб ўйлаб, маслаҳатни рад этасизми? Бунинг ўрнига, «ўй-фикрларда камтарин бўлиб, бошқаларни ўзингиздан устун қўйинглар», деган илоҳий маслаҳатга риоя қилишимиз даркор. (Филип. 2:3)\nЯҲОВА СИЗГА КУЧ БЕРАДИ\n14. Ибодат сизга қандай ёрдам бериши мумкин ва Муқаддас Китобдаги қайси мисол буни тасдиқлайди?\n14 Бетараф бўлишга ёрдам берадиган учинчи омил — Яҳовадан куч сўрашдир. Муқаддас руҳни сўраб ибодат қилинг, негаки, унинг ёрдамида сабр-тоқат ва ўзини тута билиш фазилатларини ривожлантира оласиз. Бу фазилатлар, ҳукумат сизга нисбатан адолатсизларча йўл тутганида асқатади. Шунингдек, бетараф қолишингизга қийинчилик туғдириши мумкин бўлган вазиятларни аниқлаб, улардан чиқиб кетиш учун Яҳовадан донолик сўранг. (Ёқб. 1:5) Агар сизни ҳақ топиниш томонда қатъий турганингиз сабабли ҳибсга олишса ёки бошқачасига жазолашса, эътиқодингизни жасорат ила ҳимоя қилиб, ҳар қандай қувғинда ҳам матонатли қолиш учун ибодатда куч сўранг. (Ҳаворийлар 4:27–31 ни ўқинг.)\n15. Қай йўсин Муқаддас Китоб бетараф бўлишимизга ёрдам бера олади? (Шунингдек, «Аллоҳнинг Каломи қатъий туришларига кўмаклашди» номли рамкага қ.)\n15 Яҳова Ўз Каломи орқали ҳам сизга куч бахш этиши мумкин. Синов пайтида бетарафликни сақлашингизга кўмаклашадиган оятлар устида мулоҳаза юритинг. Ушбу оятларни ёдлаб, уларни эслаб қолишга ҳаракат қилинг, чунки ҳатто Муқаддас Китоб олдингизда бўлмаганида ҳам улар сизга қўл келади. Аллоҳнинг Каломи, шунингдек, Шоҳлик баракаларига бўлган умидингизни мустаҳкамлаши мумкин. Бу умид таъқибларга дош беришимиз учун ўта муҳимдир. (Рим. 8:25) Сиз интиқиб кутаётган баракалар ҳақидаги оятларни танлаб, жаннатда уларга эришганингизни фараз қилинг.\nЯҲОВАНИНГ СОДИҚ ХИЗМАТЧИЛАРИДАН ЎРНАК ОЛИНГ\n16, 17. Бетарафликни сақлаган художўй кишилардан қандай сабоқ олишимиз мумкин? (Очқич оятнинг юқорисидаги расмга қ.)\n16 Яҳованинг содиқ хизматчилари бетарафликни сақлашимизга ёрдам берадиган тўртинчи омилдир. Уларнинг мисоли матонатли бўлишимиз учун бизга донолик ва куч бахш эта олади. Мисол учун, Шадрах, Мешах ва Абеднаху Бобил ҳукуматининг рамзи бўлган ҳайкалга сажда қилишдан бош тортишган. (Дониёр 3:16–18 ни ўқинг.) Муқаддас Китобдаги ушбу баёнот Яҳованинг ҳозирги кўплаб хизматчиларига жасоратли бўлишга ва улар яшайдиган мамлакатнинг байроғини шарафлашни рад этишга ёрдам беради. Исо ҳам дунёнинг сиёсий ва ижтимоий можароларига умуман аралашмаган. Унинг ўрнаги бошқаларга қандай таъсир қилишини билгани учун Исо шогирдларига: «Дадил бўлинг! Мен дунёни енгдим»,— деб айтган эди. (Юҳан. 16:33)\n17 Яҳова Шоҳидларининг кўпи бугунги кунда бетарафликни сақлаб келяпти. Яҳовага содиқ қолишганлари учун баъзиларини қийноққа солиб, қамоққа тиқишган ва ҳатто ўлдиришган. Уларнинг ўрнаги туркиялик Бэреш биродаримизга ёрдам бергани каби, сизга ҳам кўмаклашиши мумкин. Бу борада у шундай фикр билдирди: «Ёш биродаримиз Франц Райтер Гитлернинг армиясига қўшилишдан бош тортгани учун қатл қилинган эди. Ўлимидан олдинги кечада онасига ёзган хатидан у Яҳовага таянгани ва кучли имонга эга бўлгани кўриняпти. Шу каби синовга дуч келганимда, мен унинг ўрнагига эргашмоқчиман». *\n18, 19. а) Қай йўсин жамоатингиздаги имондошлар бетараф қолишингизга ёрдам беришлари мумкин? б) Сиз нима қилишга қарор қилдингиз?\n18 Жамоатингиздаги имондошларингиз ҳам бетараф қолишингизга ёрдам беришлари мумкин. Бетарафлик масаласида синовга дуч келган бўлсангиз, оқсоқолларга хабар беринг. Улар сизга Муқаддас Китобга асосланиб маслаҳат беришади. Жамоатдагилар ҳам қийинчиликларингиз ҳақида хабардор бўлишса, сизга далда бера олишади. Улардан сиз учун ибодат қилишларини сўранг. Шак-шубҳасизки, агар имондошларимиз бизни қўллаб-қувватлаб, биз учун ибодат қилишларини истасак, ўзимиз ҳам худди шундай йўл тутишимиз лозим. (Мат. 7:12) Расмий веб-сайтимизда қамоқда ўтирган имондошларимизнинг исмларини топишингиз мумкин. * Айримларининг исмларини танлаб, улар жасоратли ва садоқатли қолишлари учун Яҳовадан ёрдам беришини сўранг. (Эфес. 6:19, 20)\n19 Замонанинг охири яқинлашаётган экан, инсоний ҳукуматлар бизга янада кўпроқ босим ўтказиб, бетарафликни сақлашимизга тўсқинлик қилишлари турган гап. Шунинг учун келинг, бўлинган дунёда бетараф бўлишга ҳозирдан бел боғлайлик!\n^ 17- х.б. (17- хатбоши) «Яҳованинг Шоҳидлари — Худо Шоҳлигининг хабарчилари» китобининг (рус) 662- саҳ. ва «Худонинг Шоҳлиги бошқармоқда» китобининг (рус) 150- саҳ. «У ўлимигача Худони шарафлади» номли рамкага қ.\n^ 18- х.б. (18- хатбоши) Кўп тилларда мавжуд бўлган «ЯНГИЛИКЛАР > ЮРИДИК ИШЛАР > Эътиқоди учун ҳибсга олинган Яҳованинг Шоҳидлари бор мамлакатлар» (НОВОСТИ > ЮРИДИЧЕСКАЯ СИТУАЦИЯ > Страны, где Свидетели Иеговы находятся в заключении за веру) сарлавҳаси остидаги мақолага қ.\nАллоҳнинг Каломи қатъий туришларига кўмаклашди\n«Ҳикматлар 27:11, Матто 26:52 ва Юҳанно 13:35 даги сўзлар устида мулоҳаза юритиш менга ҳарбий хизматдан бош тортиш қарорида қатъий туришга ёрдам берди. Шунингдек, бу оятлар ҳукумат аъзолари билан суҳбатлашганимда хотиржам бўлишимга асқатди». (Андрей, Украина)\n«Ишаё 2:4 даги сўзлар синов пайтида бетараф қолишимга кўмаклашди. Мен янги дунёдаги осуда ҳаётни ва яқинига зиён етказиш учун ҳеч ким қилич кўтармайдиган пайтни хаёлимда гавдалантирардим». (Велмер, Колумбия)


Уддабурон нурчилар “ихтироси” қимматга тушди\nБугунги фаровон ҳаётимизни электр энергиясиз тасаввур қилиб бўлмайди. Негаки, телевизор, совутгич каби инсон эҳтиёжи учун зарур бўлган уй жиҳозлари электр энергия билан ишлайди.\nКексалик қилинган меҳнатнинг, кечирилган умрнинг мевасини татиб, ҳаёт лаззатидан тўлиқ баҳраманд бўладиган даврдир, чунки киши бунгача барча мақсадларига эришиб, фарзандларини вояга етказиб, уларнинг бахтидан масрур юради.\nҚаровсиз ҳар бир бола ижтимоий ва ҳуқуқий ҳимояда\nЎзбекистон Республикаси Ички ишлар идораларининг вояга етмаганларга ижтимоий-ҳуқуқий ёрдам кўрсатиш марказлари Ўзбекистон Республикаси Вазирлар Маҳкамасининг 2001 йил 6 июндаги "Жиноятчиликка қарши курашда ИИВ профилактика хизмати ролини кучайтириш тўғрисида"ги...\nҚадимий ва навқирон Ванғози қишлоғи бугун замонавий шаҳар қиёфасини олмоқда. Шу боис Европа давлатларининг юртимиздаги элчиларидан бир гуруҳи ушбу манзилга ташриф буюришганида ўз ҳайрат ва ҳавасларини ифодалашга сўз тополмаганлар.\n"Fойибон" маҳалла фуқаролар йиғини ҳудудида 850 хонадонда 4260 нафар аҳоли истиқомат қилади. Шундан 2128 нафари аёллардир. МФЙда аҳолини, айниқса, аёллар, ёшлар ва коллеж битирувчиларини иш билан таъминлашга алоҳида эътибор қаратилмоқда.\n2017 йилнинг январида вилоятимизга ташрифи асносида Президентимиз Ш. Мирзиёев Қизилтепа туманига ҳам келиб-кетгани барчамизга маълум.\nБахт — меҳнат ва заковатда\n3541 нафар аҳоли яшаётган "Ўртақўрғон" маҳалласидаги Фахриддин Самадов хонадони намунали оилалардан бири ҳисобланади.\nТадбиркорга давлат мададкор\nЁшлигимдан интилиб яшашни, қийинчиликлардан чўчимасликни ўргандим. Шу сабаб юртимизда тадбиркорлик ҳаракати бошланганида ҳеч иккиланмай, ушбу соҳада ўзимни синаб кўришга аҳд қилдим.\nСпорт юлдузи бўлсам...\nКиши ёшликда нимани орзу қилса, келажакда тақдир уни шу ниятига етказади, дейдилар.\nДеҳқончиликнинг сир-асрорини яхши биладиган, боз устига тадбиркор фермерлар учун ишлайдиган замон келди.


Хирмонимиз юксалмокда – Сурхон тонги\nБош саҳифа / Жамият / Хирмонимиз юксалмокда\nСентябр 29, 2019\tЖамият Изоҳ қолдириш 577 Кўрилди\nЖорий йилда 74 минг гектардан ортиқ май-донда ғўза парваришла-ган деҳқонларимизнинг баракали меҳнати туфайли мўл ҳосил етиштирилди. Айни шу кеча-кундузда деҳқонларимизнинг диққат-эътибори ҳосилни тез ва сифатли йиғиштириб олишга қаратилмоқда.\nШу мақсадда вилоятда 1651 та терим отряди ташкил этилди. 1640 та фермер хўжалигининг аъзолари далалардаги ҳосилни йиғиштириб олиш учун ўзаро баҳс-лашиб меҳнат қилишаётир. Вазирлар Маҳкамасининг қарорига асосан теримчиларга қўлда терилган бир килограмм хомашё учун 800-1200 сўмдан ҳақ тўланаётганлиги теримчилар сафи кўпайишига хизмат қилаётир. Бугун вилоят пахтазорларида 138 мингга яқин киши меҳнат қилаяпти. Фермер хўжаликлари раҳбарлари далада ишловчиларга иссиқ овқат ва иссиқ чой ташкил этаётганликлари туфайли қишлоқ аҳли бугун кечагидан, эртага бугунгидан кўпроқ ҳосил хирмони яратиш учун меҳнат беллашувини авж олдиришяпти.\nКунлик теримда Қумқўрғон тумани меҳнаткашлари пешқадамлик қилишаяпти. Жорий йилда 26,9 минг тонна “оқ олтин“ топшириш мажбуриятини зиммаларига олган туманнинг миришкор пахтакорлари бугунгача давлатга 15,5 минг тонна пахта сотишди ёки режани 60 фоизга уддалашди. Туман деҳқонлари пахтазорда ёз ойлари тер тўкиб ишлаганликлари туфайли мўл ҳосил бунёд қилинган. Қумқўрғонликлар ҳар куни қабул пунктларига режанинг 4-4,5 фоизи миқдорида ҳосил топширишмоқда. Термиз тумани пахтакорлари ҳам бугунгача режанинг 50 фоизи миқдорида ҳосил топширишга муваффақ бўлдилар. Шўрчи, Қизириқ туманлари деҳқонлари пахта териш ва давлатга сотишда илғорларга тенглашишаётир.\nВилоят “Пахта штаби“га режани бажарган фермер хўжаликларидан хушхабарлар келиб турибди. Бугунгача воҳадаги фермер хўжаликларининг 20 таси пахта тайёрлаш режасини ошириб уддалади. Қумқўрғон туманидаги тажрибали деҳқон Анвар Қултоев бошлиқ “ Анвар Қултоев“, Эшқобил Ҳусанов раҳбарлигидаги “Олмапоя пахтакори“, Камол Эсонов етакчилигидаги “Камол пахтакори“ фермер хўжаликларининг пахтакорлари биринчи теримдаёқ ҳар гектар майдондан 30 сентнердан жавоҳир йиғиб олиб, режани ошириб бажаришди. Қизириқ туманидаги миришкор деҳқон Бобур Муҳаммадиев саркорлик қилаётган “Муҳаммад Бобур ХМ“, Улуғбек Мисиров етакчилигидаги “Ашурхон ғаллакори“ фермер хўжаликлари аъзолари ҳам режани бажариб бош-қаларга ўрнак бўлишди.\nВилоят пахтазорларида йиғим-терим кун сайин авж оляпти. Бугунгача воҳамиз деҳқонларининг умумий уйган хирмони 65 минг тоннага етди.\nОлдинги Тўйганда ўзингни тўхтат\nКейинги Масъулият ва мажбурият


ТЎЙ-МАЪPАКАЛАP ИХЧАМЛАШАДИ - AmuNews.uz - энг сўнгги янгиликлар\nЎзбек халқи – меҳмондўст халқ. Айниқса, яхши кунида қариндош-уруғ, ёр-у биродарларини чорлаб, дастурхонига сархил неъматларни ёйиб ташлайди ва қувончини ҳам, бисотидаги борини ҳам яқинлари билан баҳам кўради. Ўзбекнинг яқинлари билан бирга шодланадиган, топган-тутганини сарфлайдиган, ширин ташвиш билан тайёрланадиган қувончли кунларидан бири бу – тўй.\nЯқинда Қипчоқ овули “Уйшин” маҳалласидаги “Уйшин” Маданият ва дам олиш Марказида тўй-ҳашам ва маърака-маросимларни ўтказишни тартибга солиш бўйича аҳоли билан ўтказилган учрашувда ҳам шу ҳақда сўз юритилди. Учрашувда “Юсуф Эшон Бобо” жомъе масжиди имом-хатиби Абдураҳмон Матсапоев, “Нуроний” жамғармаси туман бўлинмаси раиси Бекман Олламберганов, туман Маданият бўлими ходими Ойбек Бегимов, “Уйшин” маҳалласи оқсоқоли Pустам Қўчқоров ҳамда маҳалла фуқаролари иштирок этдилар.\n“Юсуф Эшон Бобо” жомъе масжиди имом-хатиби Абдураҳмон Матсапоев хайрия ва жаноза маъракаларини ихчамлаштириш ҳақида сўзлаб, барчани исрофгарчиликнинг олдини олишга чақирди. “Нуроний” жамғармаси туман бўлинмаси раиси Бекман Олламберганов эса тўйлардаги номақбул одатларга, ортиқча дабдабага чек қўйиш кераклигини гапирди. Туман маданият бўлими ходими Ойбек Бегимов слайд тасвирида тўйдаги исрофгарчилик, кераксиз ҳашамлар лавҳаларини кўрсатиб, бу кўп оилаларда кейинчалик муаммо ва нохуш ҳодисаларга сабаб бўлаётганини таъкидлади.\nУчрашувда ўртага ташланган таклиф-мулоҳазаларни барча бир овоздан маъқуллаб, маҳалла оқсоқоли ва фаоллари билан ҳудуддаги оилалардан бирида намуна сифатида ихчамлаштирилган тўй ўтказишга келишиб олинди.


Ҳаёти — ибрат, сўзи — ҳикмат - Халқ сўзи\n12:18 10 Май 2018 Жамият\nХусусан, Президентимизнинг “Иккинчи жаҳон уруши қатнашчиларини рағбатлантириш тўғрисида”ги Фармони ҳамда “Хотира ва Қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарори ижроси доирасида мамлакатимизнинг барча гўшасида уруш ҳамда меҳнат фахрийлари ҳолидан хабар олиниб, уларга алоҳида эҳтиром кўрсатилмоқда.\nЖумладан, Қорақалпоғистон Республикасида ҳам ушбу санага қизғин ҳозирлик кўрилди. Асосий тадбир Нукус шаҳридаги Хотира майдонида бўлиб ўтди. Иккинчи жаҳон уруши қатнашчилари, меҳнат фахрийлари ва кенг жамоатчилик вакиллари иштирокида ҳарбий оркестр мусиқаси садолари остида майдондаги Мотамсаро она ҳайкали пойига гулчамбарлар қўйилди.\n— Биз, уруш фахрийларига юксак ғамхўрлик кўрсатилмоқда, — дейди Иккинчи жаҳон уруши қатнашчиси, чимбойлик отахон Торенияз Абулов. — Президентимизнинг табрик хати, тилла соат ҳамда 5 миллион сўм пул мукофотини қабул қилиб олдик. Бундай эътибордан бошимиз осмонга етди. Бунинг учун чексиз миннатдормиз.\nТадбирда уруш йилларининг мудҳиш воқеалари ва халқимизнинг жасорат ҳамда мардлигидан ҳикоя қилувчи театрлаштирилган дастур намойиш этилди.\nҲарбий қўшиқлар садолари барчани Андижон шаҳри марказидаги Хотира хиёбони сари чорлади. Йиғилганлар Мотамсаро она ҳайкали пойига гуллар қўйдилар. “Хотира китоби” варақланиб, жанггоҳларда бугунги тинчлик-осойишталик учун жонини қурбон қилган оталаримиз яна бир бор ёд этилди.\n— Осойишталикка нима етсин, — дейди Иккинчи жаҳон уруши қатнашчиси, Избоскан туманининг Тўраобод қишлоғида яшовчи 98 ёшли Зулунбой ота Мадраимов. — Илоҳим, халқимиз ҳеч қачон уруш кўрмасин. Бугунги дориламон кунлар бардавом бўлсин!\nБу галги байрам тадбирлари Бухорода ўзгача руҳда нишонланди. Хотира майдони янгитдан барпо қилинди. Миллий услубда қурилган иккита айвон, фаввора, ноёб гуллар унинг кўркига ажиб бир шукуҳ бағишлаган.\n— Хотира майдонининг қайтадан бунёд этилишини биз, Иккинчи жаҳон уруши қатнашчилари хурсандчилик билан қарши олдик, — дейди суронли йилларнинг тирик гувоҳи, уруш ва меҳнат фахрийси Аминжон Аҳмеджонов. — Юртбошимиз ташаббуси билан барпо қилинган бу қадамжо ёшларимизни она-Ватанга садоқат руҳида тарбиялашга, тинчлик ҳамда осойишталикнинг қадрига етишга чорловчи маскан бўлиб қолади. “Ана шундай тинч ва фаровон ҳаётнинг қадрига етинглар”, деб невара-чевараларимга доимо насиҳат қиламан.\nЖиззах шаҳридаги Хотира хиёбонида бўлиб ўтган тадбирда вилоят ҳокимлиги, жамоат ташкилотлари вакиллари ҳамда уруш фахрийлари ва фронт ортида меҳнат қилган юртдошларимиз қатнашди.\nУнда тинчлик-осойишталикни асраш, оилаларни мустаҳкамлаш, ёшларни баркамол этиб тарбиялашда Иккинчи жаҳон уруши қатнашчилари, меҳнат фахрийларининг ҳаётий тажрибаси катта ибрат мактаби экани, уларга эҳтиром кўрсатиш, ўгитларига амал қилиш лозимлиги алоҳида таъкидланди. Мотамсаро она ҳайкали пойига гуллар қўйилиб, тинчлик учун жонини фидо қилган инсонлар яна бир бор ёдга олинди.\nНавоий вилоятида ҳам Хотира ва Қадрлаш куни ўзгача шукуҳда нишонланди. Байрам арафасида Президентимизнинг Фармони ҳамда қарори асосида вилоятдаги 51 нафар Иккинчи жаҳон уруши иштирокчиси қутланиб, уларга бир марталик пул мукофоти, Юртбошимизнинг табриги ва тилла соат тантанали тарзда топширилди.\nБайрамнинг асосий тантаналари вилоят марказидаги Хотира майдонида бўлиб ўтди. Бу ердаги Мотамсаро она ҳайкали пойи гуллар билан тўлди. Муборак номлари олтин саҳифаларга битилган боболаримиз хотираси ёдга олинди.\n— Ёш авлод учун бу мўъжаз майдон мардлик ҳамда жасурлик, чинакам ватанпарварлик маскани бўлиб қолади, — дейди Иккинчи жаҳон уруши қатнашчиси, айни пайтда 99 баҳорни қарши олган Пирназар бобо Турдиев. — Уларнинг кўнглида юртга муҳаббат ва садоқат туйғуларини янада юксалтиради.\nНаманган вилоятида байрамни юқори даражада ўтказишга қизғин ҳозирлик кўрилди. Вилоятдаги 65 нафар уруш фахрийсининг хонадонларига ташриф буюрилиб, уларнинг ҳолидан хабар олинди. Айниқса, давлатимиз раҳбарининг байрам туҳфаси — тилла соат ҳамда беш миллион сўм миқдоридаги мукофот ва табрик мактуби бу табаррук инсонларнинг қаддини янада кўтарди.\nАйни кунларда Наманган шаҳридаги Хотира майдони ёшлар билан гавжум. Улар бу ердаги айвонларга номи мангуга муҳрланган 37 минг фронтчини зиёрат этиб, фарзандлик бурчини бажаришаяпти. Хиёбондаги Мотамсаро она ҳайкали пойи эса давлат ҳамда жамоат ташкилотлари жамоалари томонидан қўйилган гулчамбарлар билан тўлиб тошди.\nХотира ва Қадрлаш кунига бағишланган тадбирлар эрта тонгдан Самарқанд шаҳридаги Мотамсаро она ҳайкали пойига гуллар қўйиш билан бошланди. Унда давлат ҳамда жамоат ташкилотлари вакиллари, нуронийлар ва ёшлар иштирок этди.\nМарказий ҳарбий округ қўмондонлиги томонидан ҳарбий техникалар ҳамда қурол-аслаҳалар кўргазмаси, вилоят мусиқали драма театри олдидаги саҳнада ҳарбий оркестр концерти тадбирга байрамона шукуҳ бағишлади.\nШундан сўнг Иккинчи жаҳон уруши қатнашчилари ва меҳнат фахрийлари Самарқанд шаҳридаги “Боғишамол гарден” ресторанида уюштирилган байрам дастурхонига таклиф қилинди.\nГулистон шаҳрида бўлиб ўтган байрам тадбирлари ҳам Мотамсаро она монументи пойига гул қўйиб, аскар волидасига ҳурмат-эҳтиром бажо келтириш маросими билан бошланди. Тадбирда Иккинчи жаҳон уруши қатнашчилари, меҳнат фахрийлари, давлат ҳамда жамоат ташкилотлари вакиллари, ёшлар ва маҳаллалар фаоллари ҳозир бўлдилар.\n— Юрт озодлиги йўлида жонини фидо этганларнинг жасоратини ёдга олиш, айни пайтда ҳаёт бўлган ана шундай кишиларга иззат-икром кўрсатиш, ҳеч шубҳасиз, ёш авлод учун катта ибрат мактаби бўлиб хизмат қилади, — дейди Гулистон туманилик меҳнат фахрийси Ёқубжон Мадаминов.\nСурхондарё вилоятида Хотира ва Қадрлаш куни муносабати билан Иккинчи жаҳон уруши қатнашчиларига Президентимиз номидан 5 миллион сўм пул мукофоти, табрик хати ҳамда қимматбаҳо қўл соатлари топширилиб, фронт орти фахрийларига юксак ҳурмат ва эҳтиром кўрсатилди.\nЭрта тонгдан Сурхондарё вилояти ҳокимлиги, ҳуқуқни муҳофаза этиш органлари ходимлари, ҳарбийлар, давлат ҳамда жамоат ташкилотлари вакиллари ва ёшлар Термиз шаҳридаги Мотамсаро она ҳайкали пойига гулчамбарлар қўйишди.\nШундан сўнг Иккинчи жаҳон уруши қатнашчилари ҳамда фронт орти фахрийлари шарафига тўкин дастурхон ёзилди. Тадбирда уруш ва меҳнат фахрийларининг жасорати, фидойилиги, олижаноб фазилатлари ёш авлод тарбиясида юксак ибрат намунаси эканлиги таъкидланди. Ватан озодлиги, юрт тинчлигини тараннум қилувчи дилтортар куй-қўшиқлар иштирокчиларга байрамона кайфият улашди.\nХотира ва Қадрлаш куни муносабати билан Қашқадарё вилояти марказидаги Хотира хиёбонига давлат ва жамоат ташкилотлари вакиллари, ҳарбийлар, уруш ва меҳнат фахрийлари элимизнинг фидойи фарзандлари хотирасини ёд этиш учун тўпландилар.\nВилоят фаоллари уруш қурбонлари хотирасига чуқур эҳтиром рамзи сифатида Мотамсаро она ҳайкали пойига гулчамбарлар қўйдилар.\n— Иккинчи жаҳон урушида қурбон бўлган юз минглаб юртдошларимизнинг номи ҳам, жасорати ҳам ҳеч қачон унутилмайди, — дейди “Нуроний” жамғармаси вилоят бўлими раиси Январь Иноятов. — Шунинг учун уларнинг номи мана шу майдондаги “Хотира китоби”га зарҳал ҳарфлар билан мангу муҳрланган. Мажмуага келган ҳар бир ватандошимиз уни варақлайди, унда битилган исмларни ўқиб туриб, жасорат, матонат ҳеч қачон унутилмаслигини, юксак қадрланишини дилдан ҳис қилади.\nКеча Фарғона вилояти марказидаги Хотира майдони ҳар кунгидан ҳам гавжум ва файзли бўлди. Бу ерга уруш ҳамда меҳнат фахрийлари, кенг жамоатчилик вакиллари тўпланди. Ҳуқуқни муҳофаза этиш идоралари, давлат ва жамоат ташкилотлари вакиллари, ёшлар Мотамсаро она монументи пойига гулчамбарлар қўйдилар.\n“Жасмин” тантаналар мажмуасида ташкил этилган байрам дастурхонига вилоятда истиқомат қилаётган Иккинчи жаҳон уруши қатнашчилари, меҳнат фахрийлари таклиф этилди. Уларга қимматбаҳо эсдалик совғалар топширилди.\nХоразм вилоятида ҳам айём юксак савияда, бугунги дориламон кунларга шукроналик билан кенг нишонланди. Ўтганлар яна бир бор хотирланди, мудҳиш уруш йилларидаги йўқотишлар, оғир азоб-уқубатлар ёдга олинди.\nБайрам муносабати билан вилоятда ободонлаштириш ишлари амалга оширилди. Кўчаю майдонлар Хотира ва Қадрлаш кунига бағишланган паннолар, кўргазмали воситалар билан безатилди. Иккинчи жаҳон урушининг ҳар бир қатнашчиси, фронт орти меҳнат фахрийлари, мустақиллик йилларида хизмат бурчини бажариш чоғида ҳалок бўлган ҳарбий хизматчилар ҳамда ҳуқуқни муҳофаза қилиш органлари ходимларининг хонадонларига борилиб, оила аъзоларига моддий ва маънавий ёрдам кўрсатилди.\nТошкент вилоятининг маъмурий маркази — Нурафшон шаҳрида бу йил Хотира ва Қадрлаш куни биринчи маротаба кенг нишонланди. Байрамона безатилган шаҳар марказига уруш ҳамда меҳнат фахрийлари, жамоатчилик вакиллари йиғилдилар. Улар иштирокида Мотамсаро она ҳайкали тантанали равишда очилди.\nШу муносабат билан ташкил этилган тадбирда сўзга чиққанлар Иккинчи жаҳон урушида қозонилган тарихий ғалабага пойтахт вилояти вакиллари қўшган ҳисса, мамлакатимизда уруш қатнашчилари ва ногиронларига, кексаларга кўрсатилаётган катта ғамхўрлик ҳақида гапирдилар. Ҳайкал пойига гулчамбарлар қўйилди.\nБугун вилоятда 148 нафар Иккинчи жаҳон уруши қатнашчиси бор. Байрам арафасида уларга Президентимиз номидан пул ҳамда қимматбаҳо совғалар топширилди, ҳурмат ва эътибор кўрсатилди.


ТАДБИРКОР ВА ИШБИЛАРМОНЛАР УЧУН ЯНА БИР ҚУЛАЙЛИК — Teletype\nТАДБИРКОР ВА ИШБИЛАРМОНЛАР УЧУН ЯНА БИР ҚУЛАЙЛИК\nБугунги кунда тадбиркорлик фаолиятига нисбатан эркинликларни кўпайтириш, иқтисодиётга давлат аралашувини минималлаштириш ва бу борада қонунчиликни либераллаштириш юзасидан қатор ишлар амалга оширилмоқда. Куни кеча шу масала юзасидан “Лицензиялаш ва рухсат бериш тартиб-таомилларини тубдан такомиллаштиришга оид қўшимча чора-тадбирлар тўғрисида”ги Президент Фармони қабул қилинди.\nФармон билан нималар ўзгармоқда?\n2021 йил 1 январдан бошлаб қуйидагилар белгиланмоқда:\n53 та лицензияланадиган фаолият ва 21 та рухсатнома бекор қилинмоқда;\nХусусан, аудиторлик, баҳоловчи, риэлтор, юкларни автомобиль транспортида республика ҳудудида ташиш фаолияти учун лицензия ҳамда хорижий ишчини жалб қилишга рухсатномалар бекор бўляпти.\n37 та лицензия ва 10 та рухсатнома тўлиқ бекор қилинмоқда ҳамда 16 та лицензия ва 11 та рухсатнома бошқа ҳужжатлар билан бирлаштириш орқали қисқартирилмоқда.\nБу бизга нима беради?\nҚатор лицензия ва рухсатномаларнинг хабардор қилиш тартибига ўтказилиши қуйидаги қулайликларни яратади: фаолиятни бошлашдаги бюрократик тўсиқларнинг олди олинади; фаолиятни бошлашдаги вақт лицензиялар учун 30 кунгача, рухсатномалар учун 20 кунгача қисқаради; хуфёна иқтисодиётнинг камайишига хизмат қилади.\n2021 йил 1 январдан қуйидаги тартиблар ўрнатилмоқда:\nлицензиялаш, рухсат бериш ва хабардор қилиш тартиб-таомиллари тўлиқ электрон тарзда “Лицензия” ахборот тизими орқали амалга оширилади;\nваколатли органлар томониёдан лицензиат фаолиятини назорат қилишнинг аниқ мезонлари белгиланган ҳолда “хавфни таҳлил этиш” тизими жорий қилинади;\nлицензия ва рухсат берувчи ҳужжатлар QR-код қўйилган ҳолда расмийлаштирилади ва уларни махсус бланкаларда бериш тартиби бекор қилинади;\nқўшимча ҳужжатлар тадбиркорлик субъектининг иштирокисиз “Лицензия” ахборот тизими орқали мустақил равишда олинади;\nваколатли органлар ташаббуси билан лицензия ва рухсат берувчи ҳужжатларни бекор қилиш фақат суд тартибида электрон тизим орқали амалга оширилади.\nМазкур Фармон тадбиркорлик фаолияти билан шуғуланувчи фуқароларни мамнун этди. Тадбиркорлар энди ҳужжат ишлари билан камроқ оввора бўлиб, ўз соҳасини ривожлантиришга эътибор қаратишга замин яратилди.\n2020 йилда муддати тугайдиган барча лицензия ва рухсат этиш хусусиятига эга хужжатларнинг амал қилиш муддати 2021 йил 1 январга қадар узайтирилди. Ўзбекистон Республикаси Президентининг 2020 йил 24 августдаги "Лицензиялаш ва рухсат бериш тартиб-таомилларини тубдан такомиллаштириш чора-тадбирлари тўғрисида"ги ПФ-6044 Фармонига биноан, 2020 йилда муддати тугайдиган барча лицензия ва рухсат этиш хусусиятига эга ҳужжатларнинг амал қилиш муддати 2021 йил 1 январга қадар узайтирилди.\n2021 йил 1 январдан тиббий буюмлар ишлаб чиқариш ва улгуржи сотиш билан шуғулланувчи тадбиркорлар учун лицензия олиш тартиби бекор қилинади;\nДори воситалари ва тиббий буюмларни чакана реализация қилишда олий тиббий маълумотга эга бўлган шахсларга дорихона мудири сифатида фаолият юритиш ҳуқуқи берилади;\nДорихона филиалларга алоҳида лицензия расмийлаштириш амалиёти бекор қилинади;\nЭслатиб ўтамиз, Фармацевтика фаолияти белгиланган тартибда бериладиган лицензия асосида амалга оширилади.\nЎзбекистон Республикаси Президентининг 2020 йил 24 августдаги "Лицензиялаш ва рухсат бериш тартиб-таомилларини тубдан такомиллаштириш чора-тадбирлари тўғрисида"ги ПФ-6044 Фармонига мувофиқ, ваколатли органлар томонидан лицензиялар бериш, уларнинг амал қилиш муддатини узайтириш ва уларни қайта расмийлаштиришда лицензия талабгорининг коммунал хизматлар учун тўловлар бўйича қарздорлиги сабабли давлат хизматлари кўрсатишни рад этиш;\nлицензия ва рухсат беришга доир талаб ва шартларда назарда тутилмаган ҳақ эвазига бошқа турдаги хизматлардан фойдаланишга ёки рухсат этиш хусусиятига эга ҳужжатларни олишга бевосита ёки билвосита мажбурлаш харакатларининг амалга оширилиш ТАҚИҚЛАНАДИ.\nНаманган шаҳар Давлат хизматлари маркази етакчи мутахассиси.\nOctober 30, 2020, 14:51


19 январ 2021, Тошкент вақти: 11:01\nБухоро тумани бозорида мардикорлик қилувчи Рустам Мавлоновнинг Озодликка айтишича, 19 октябрь куни у шериги билан уйига қайтаётганида капитан унвонидаги милиция зобити уларни "мақсадсиз юрганлик"да айблаб, милиция бўлимига олиб борган ва дўппослаган.\n- Шеригим Шавкат билан ишдан қайтаётганимизда, милиция ходими бизни тўхтатиб ҳужжат сўради. "Нимага мақсадсиз юрибсизлар", деб милиция бўлимига олиб кетди. "Нега мақсадсиз юрар эканмиз, бозорда мардикорлик қиламиз, ўғирлик қилганимиз йўқ, жиноят қилганимиз йўқ, нега бу ерга асоссиз олиб келдингиз", десак, "хоҳласам қамаб ҳам қўйишга ҳаққим бор", деб қорнимга тепди. Ётиб қолдим, ерга йиқилдим. “Сени ҳозир камерага қамайман”, деб ерда ётган ҳолимда яна тепди. Шеригимни ҳам дўппослади, - деб иддао қилди Рустам Мавлонов.\n- Ҳаммаси менинг кўз ўнгимда бўлди. Бўлимга олиб бориб дўппослашди, шеригимни ёмон қилишди, қовурғасиниям синдиришди, мен гап қайтармаганим учун унча кўп уришмади. Милициядан чиққанимиздан сўнг тез ёрдам чақиртириб, Бухоро шаҳар касалхонаси хирургия бўлимига олиб бордик, у ерда қовурғаси синганини айтишди.\n- Арз қилсаларинг "қаматтирвораман", деб қўрқитди. Касалхонадагилар ҳам "шикоят қилишинг керак", дейишди, мен "йўқ" дедим. Шикоят қилганнинг фойдаси йўқ, улар доим ўзиникини ҳимоя қилар экан, айбли биз бўлиб қолар эканмиз, - дейди Мавлонов.


Қашқадарёда ИИБ ходималари ҳам ғалла ўримини назорат қилишга сафарбар этилди\nБу йил Қашқадарё вилоятида ғалла ўримини назорат қилишга аввалги йиллардаги ва бошқа вилоятлардагидан фарқли ўлароқ ички ишлар органларининг аёл ходимлари ҳам жалб этилди.\nВилоят ички ишлар бошқармасининг аноним ходимидан олинган бу хабарни бошқарманинг расмий вакили тасдиқлади.\nМаълум бўлишича, ИИВ таркибидаги икки бошқарма бошқа вазирликларга ўтказиб берилгани туфайли ички ишлар органлари шахсий таркиби қисқарган ва оқибатда ғалла ўримини назорат қилишга ходималарни ҳам жалб этиш зарурати туғилган.\nФермерларнинг айтишича, ғалла ҳосилини йиғиб олишни назорат қилишдан ташқари бу жараённи бошқариш ҳам ички ишлар ходимлари зиммасидаги вазифага айланиб қолган.\nҚашқадарё вилоят Ички ишлар бошқармасида ишлашини билдириб, исми айтилмаслигини сўраган ходимдан келган узун хатнинг қисқа мазмуни будир: “ўзимизнинг вазифамизни бажарайликми ёки фермернинг ишини қилайликми?!”\nХат муаллифининг ёзишича, унинг Озодликка мурожаат қилишдан асосий мақсади ғалла ўримидан аёлларни қайтаришдир.\n“Шу бечора аёллар чиқмасин, ўзимиз эплаймиз, эркакмиз-ку! Аёлларимизни далага қўйиб қўйиш ярашмайди.\nМан бошқа вилоят ИИБ ходимлари билан гаплашдим/ Ҳеч қайси хотин-қиз ғаллага қўйилмаган, фақат Қашқадарё ИИБ аёллари мажбуран ғаллага қўйилибди\nМан бошқа вилоят ИИБ ходимлари билан гаплашдим/ Ҳеч қайси хотин-қиз ғаллага қўйилмаган, фақат Қашқадарё ИИБ аёллари мажбуран ғаллага қўйилибди”, дейилган хатда.\nИжтимоий тармоқлар орқали қўшимча мулоқот давомида хат муаллифи вилоят ИИБ га тегишли идораларда (“зонада ишлайдиганиям бор, ГАИ, паспорт стол, тергов, канцелярия ва бошқалар”) жами бўлиб 100 га яқин ходима борлигини, шулардан 60 га яқини ғалла ўримига жалб қилинганини ёзди.\nҚашқадарё вилоят ИИБ матбуот котиби Равшан Турсунов 7 июнь куни саволларимизга жавоб беришдан олдин Озодликка келган хат мазмунини диққат билан эшитди.\nМатбуот котиби ходимларнинг, жумладан ходималарнинг ҳам ғалла ўримига жалб этилганини инкор этмади. Ўримга қанча ходима жалб этилганига доир аниқ маълумотни қўшимча хабар қилишга ваъда берди.\nҚашқадарё вилоят ИИ бошқармаси яна бир мулозимининг 7 июнь куни Озодликка билдиришича,\nАввалги йилларда Қўриқлаш хизмати ва Ёнғиндан сақлаш хизмати ИИБга қараган, булардан бири Миллий гвардияга, иккинчиси ФВВга ўтди ва шунинг учун ИИБ шахсий таркиби қисқариб, ғалла ўрими назоратига аёлларни ҳам жалб этиш зарурати туғилди\n“Аввалги йилларда Қўриқлаш хизмати ва Ёнғиндан сақлаш хизмати ИИБга қараган, булардан бири Миллий гвардияга, иккинчиси ФВВга ўтди ва шунинг учун ИИБ шахсий таркиби қисқариб, ғалла ўрими назоратига аёлларни ҳам жалб этиш зарурати туғилди”.\nҚашқадарё вилоят ИИБ матбуот котиби Равшан Турсуновнинг айтишича, ИИБ ходимларининг ғалла ўримидаги вазифаси “жамоат тартибини сақлаш ҳамда ғалла маҳсулотининг талон-торож бўлишининг олдини олишдир”.\nОзодликка келган хат муаллифи ходимнинг вазифасини бундай тасвирлаган: “Эрталаб далага комбайнни тушириб, ўримга қўйиш, кейин ғаллани машинага юклатиб, заготзернога олиб бориб топширишгача маьсул”.\nБу иш эса, камида 1 ойга чўзиладиган узлуксиз жараёндир.\nҒалла ўримининг ички ишлар органлари ходимлари томонидан назорат қилиниши Қашқадарёда ўйлаб топилган усул эмас – бутун мамлакат бўйлаб шу аҳвол.\nМелиса - менежер\nЖиззахлик ғаллакор фермерлардан бирининг 7 июнь куни Озодликка айтишича, ички ишлар ходими нафақат назоратчи, балки ўримни уюштируви иш юритувчи – менежер ҳамдир:\nМелиса комбайннинг ёнида юриб, ўрдириб келаверади. Даламга етиб келганда, мени излаб, қўшни фермердан сўрайди. Шундан кейин участковойимизга телефон қилади. Участковой мени топади. Мен юк машинаси топиб, даламга етиб бораман\n“Масалан, менинг ерим уйимдан 70 километр нарида. Фермер кўп – туманимизда 100 га яқин. Лекин комбайн оз – 3-4 тагина. Мелиса комбайннинг ёнида юриб, ўрдириб келаверади. Даламга етиб келганда, мени излаб, қўшни фермердан сўрайди. Шундан кейин участковойимизга телефон қилади. Участковой мени топади. Мен юк машинаси топиб, даламга етиб бораман”.\nАхир, бу ишни нима учун мелиса қилиши керак, унинг ўз хизмат вазифалари борку, ишни бошқача ташкил қилса бўлмайдими?\nОзодликнинг бу саволига жиззахлик фермер “Балки бошқача йўли ҳам бордир, лекин бизда шундай”, деб жавоб берди.\nҚонун ҳимоячиларини ҳимояловчи қонун\n2016 йилнинг 16 сентябрида президент Мирзиёев имзолаган “Ички ишлар органлари тўғрисида”ги қонуннинг “Ички ишлар органларининг мажбуриятлари ва ҳуқуқлари” деб номланган 3- бобида бу органлар “қишлоқ хўжалиги ишлаб чиқаришини назорат қилади” ёки “уюштиради” деган мажбурият йўқ.\nБироқ худди шу боб “Ички ишлар органларининг зиммасида қонун ҳужжатларига мувофиқ бошқа мажбуриятлар ҳам бўлиши мумкин” эканлиги айтилганки, агар "қулоғидан тортилса", ғалла ўрими билан боғлиқ ҳолатни шу жумла билан оқлаш мумкин. Лекин қайси ҳужжатлар ўша “қонун ҳужжатлари”? Озодлик бугун бу савол жавобини тополмади.\n"Ғалла режасини бажармаслик хиёнатдир"\nЎзбекистон президенти шу йил 25 февралда ўтказган видеоселектор йиғилишида ғалла етиштириш бўйича республика ишчи гуруҳларига ғалла ҳосилдорлигини камида 30 фоизга оширишга доир “Йўл харитаси” ишлаб чиқишни ҳамда унинг ижросини таъминлашни буюрган эди. Йиғилишда бу йилги ғалла ҳосили учун ўтган йилга нисбатан 1,6 баробар юқори харид нархи белгилангани ҳам эълон қилинган.


Коронавирус инфекцияси бор-йўқлигини уй шароитида аниқлаш мумкин\n“Дори-Дармон” АК ижтимоий дорихона тармоқларида VivaDiagТМ Про SARS-CoV-2Аг Экспресс Тест сотувга қўйилганини маълум қилди.\nКомпания Матбуот хизматининг таъкидлашича, мазкур Экспресс Тест инсонда SARS-CoV-2дан нуклеокапсид оқсил антигенини тез, сифатли аниқлаш учун мўлжалланган. Бу ўз-ўзини текшириб кўриш учун тест. У фақат дастлабки скрининг тест натижасини беради. Ушбу тест 16 ёшдан 69 ёшгача бўлган шахсларда бурунда тўпланган намуналарини тампон билан уйда текшириш учун мўлжалланган. 16 ёшдан кичик ва 69 ёшдан ошган одамлардан намуна олиш ва текшириш катталар раҳбарлигида ўтказилиши керак.\nЖаҳон соғлиқни сақлаш ташкилоти SARS-CoV-2 вируси келтириб чиқарадиган касалликни коронавирус 2019 ёки COVID-19 деб атади. SARS-CoV-2 вируси енгил ва оғир респиратор касалликларга олиб келиши мумкин ва бутун дунё бўйлаб тарқалди.\nCOVID-19 нинг энг кенг тарқалган белгилари иситма, чарчоқ ва қуруқ йўталдир. Баъзи беморларда оғриқ ва оғриқлар, бурун тиқилиши, бош оғриғи, конъюнктивит, томоқ оғриғи, диарея, таъм ёки ҳидни йўқотиш, терида тошмалар ёки бармоқлар ёки оёқ бармоқларининг ранги ўзгариши мумкин.\nТест қадоғида қўллаш йўриқномаси мавжуд.


Ўзбекистон биологик хилма-хиллиги билан ажралиб турадиган улкан минтақа\nЯшил сайёра 21 апрел 2021 377\nТахминан 5 минг 600 ҳайвон ва 30 минг ўсимлик турлари СИТEС томонидан ҳимоя қилинади.\nБельгиянинг “Travel Tomorrow” журнали веб-сайтида Ўзбекистоннинг биологик хилма-хилликни сақлаш ва атроф-муҳитни муҳофаза қилиш борасидаги саъй-ҳаракатларига бағишланган мақола чоп этилди, деб хабар бермоқда “Дунё” АА.\nМаълумотларга кўра, мамлакат Глобал экологик фонд (ГЭФ), Жаҳон банки, Бирлашган Миллатлар Ташкилотининг Тараққиёт Дастури (БМТ ТД), Атроф-муҳит дастури, ЮНEСКО, Бутунжаҳон ёввойи табиат фонди ва бошқа халқаро ташкилотлар билан ўзаро алоқалар йўлга қўйилган.\n“Тахминан 5 минг 600 ҳайвон ва 30 минг ўсимлик турлари СИТEС томонидан ҳимоя қилинади, уларнинг ҳар бири конвенциянинг учта иловасидан бирига бириктирилган. Ўзбекистоннинг ушбу конвенциядаги иштироки ёввойи ҳайвонларнинг ноёб турларининг халқаро савдосига қарши курашиш имкониятини беради, шунингдек, уларнинг мамлакат чегаралари бўйлаб ҳаракатланишини назорат қилади”, дейилади мақолада.\nҲозирги кунда Биологик хилма-хиллик тўғрисидаги конвенция бўйича мажбуриятларни бажариш доирасида қатор лойиҳалар, хусусан, БМТ ТД-ГЭФ ҳамда Экология ва атроф-муҳитни муҳофаза қилиш давлат қўмитасининг “Асосий тоғ ҳудудларида табиий ва ўрмон ресурсларини барқарор бошқариш” лойиҳалари амалга оширилмоқда. Ушбу муҳим лойиҳага ГЭФ 5 миллион доллар ажратишни режалаштирмоқда. Шунингдек, БМТ ТД-ГЭФ ва Геодезкадастр яйловлар босимини камайтириш лойиҳалари учун 2,6 миллион доллар беради.


Тошкентдаги 10 электросет раҳбари ўғирликда айбланди\nТошкент шаҳрида 25 йилдан бери электр таъминоти соҳасида ишлаётган таъмирчи уста ўз туманидаги 450 дан ортиқ трансформатор янгиланганига гувоҳ бўлмаганини айтмоқда.\nТошкент шаҳрининг бир йўла 10 туманидаги Электр тармоғи корхоналари раҳбарларига катта миқдорда давлат мулкини ўзлаштирганлик айби қўйилди.\nТошкент шаҳрининг Олмазор, Юнусобод, Чилонзор, Ҳамза, Мирзо Улуғбек каби туманларидаги Электр тармоқлари корхоналарида бошлиқ бўлиб ишлаётган амалдорлар 10 миллион сўмдан тортиб 432 минг сўмга қадар бўлган давлат мулкини ўзлаштирганликда айбланди ва уларга нисбатан жиноят иши қўзғатилди.\nNewsUz.com ахборот сайтининг Тошкент шаҳар прокуратурасидаги манбасига таяниб бераётган хабарига кўра, энг катта миқдордаги талон-тарож – давлат ғазнасига 10 миллион сўмликни зарарни Шайҳонтоҳур тумани Электр тармоқлари корхонаси бошлиғи келтирган.\nХабарларга кўра, бу амалдор шахс 10 миллион сўмлик трансформаторни ўзлаштирганликда айбланмоқда.\nШунингдек бу сайт хабарига кўра, Чилонзор тумани электр тармоқлари корхонаси раҳбарига ҳам 6 миллион 252 минг сўмлик, Юнусобод туман корхонаси раҳбарига эса 6 миллион 204 минг сўмлик трансформаторни ўзлаштирганлик айби қўйилган.\nШу тариқа NewsUz.com ахборот сайти Тошкент шаҳар прокуратурасидан олинган маълумотларга таяниб, 10 та туман раҳбарининг номини чоп этган ва улар 10 миллиондан то 432 минг сўмга қадар миқдорда давлат мулкини талон-тарож қилишда айбланганини хабар қилган.\nШунингдек ушбу сайт хабарига кўра, амалдор шахслардан давлат мулкига етказилган зарар тергов чоғидаёқ ундириб олинган.\nБиз Тошкент шаҳридаги номи тилга олинган корхоналарга бир-бир боғланиб кўрдик.\nХусусан, Юнусобод тумани Электр тармоқлари корхонаси ходими ўз бошлиғи икки ҳафта муқаддам ишдан олингани ҳақидаги хабарни тасдиқлади, аммо унга қўйилган айбловлар борасида ахборот беришдан бош тортди.\n- Мен сизга ҳеч қандай ахборот бера олмайман, бунинг учун бизда раҳбарият бор. Бизда ҳозир янги раҳбар тайинланган. Икки ҳафталар бўлиб қолди иш бошлаганига, - деди корхонанинг телефон гўшагини кўтарган ходимаси.\nЯнги тайинланган раҳбар билан суҳбатлашининг имкони бўлмади.\nШунингдек, Олмазор тумани Электр тармоқлари корхонаси ҳам уларнинг ташкилотида ишлаши айтилган мулозимнинг ишдан кетгани ҳақидаги хабарни тасдиқлади. Аммо, унга нисбатан қўйилаётган айбловлар борасидаги маълумотларга ойдинлик киритишни истамади.\nЎзбекистон расмий ахборот воситалари хабарига кўра, шу кунларда Ўзбекистонда электр таъминотидаги узилишларга оид ҳолатларнинг кўпайгани, бунга алоҳида масъул шахсларнинг масъулиятсизлиги ва жиноий ҳаракатлари сабаб бўлаётгани ҳукумат йиғилишларида ҳам тез-тез қайд этилмоқда.\nҚиш мавсуми арафасида Ўзбекистондаги деярли барча вилоятларда электр таъминоти ўта оғир аҳволга келиши, айрим вилоятлар ва туманлар аҳолиси бир неча кунлаб чироқсиз қолиши кўп йиллардан бери кузатиб келинмоқда.\nАммо, бу муаммонинг Олий Мажлис даражасидаги йиғинида кўтарилиши ва республика пойтахтидаги электр таъминотига масъул 10 амалдорнинг бирдан ишдан олинишига оид хабарни илк бор кузатмоқдамиз.\nЭлектр тармоқлари бўйича Тошкент шаҳар акциядорлик жамиятидан бу борада бирор изоҳ олишнинг имкони бўлмади.\nАммо, Тошкент шаҳрининг бошлиғи талон-тарожда айбланаётган электр тармоқлари корхоналаридан бирининг авария хизматида 25 йилдан буён ишлаётган ходим умумий манзарага баҳо берар экан, трансформатор ўғирлигига оид айбловларда жон бўлиши мумкин, деди.\n- Бир жойда мана шунақа трансформатор ўғирлаб қўйилган эканда. У аҳолига сотворилган. Ўша трансформатор куйгандан кейин уни ремонтга олиб боради. Ремонтга олиб борганда давлатнинг госномери чиқиб қолади. Кўрдизми, аҳолига сотиб юборилган. Ким сотганини ҳеч ким билмайди, - дейди исми сир қолишини сўраган суҳбатдошимиз.\nУнга кўра, Тошкент шаҳридаги электр узатгичларнинг деярли ҳаммаси эски ва носозлик бўлганда, трансформаторларнинг бузилган қисмлари алмаштирилади. Аммо, қўйилган эҳтиёт қисмлар ҳам таъмирдан чиққан эски эҳтиёт қисмларидир.\nХусусан, у ишлаётган тумандаги 450 га яқин трансформатор янгиланганига у ўз фаолиятидаги 25 йил давомида гувоҳ бўлмаганини айтмоқда.\n- Бир хиллари шу пайтгача даже алмаштирилмаган. Куймаган жойлари ҳам бор, масалан. Бизларда капремонт, дейди. Вақти билан капремонт қилиб турилади. Кейин мойи қуйиб туриладиган вақти бор. Лекин, куйган қисми ҳам топширилади, ҳаммасининг номери бор, - дейди 25 йилдан буён электр таъминоти соҳасида ишлаётган таъмирчи уста.\nЯъни, суҳбатдошимизнинг сўзларига кўра, агар бирорта трансформатор ўзлаштирилган тақдирда ҳам буни яширинча қолдириш жуда мушкул.\nЧунки, бу узатгич эски ва тезда таъмирталаб бўлади. Суҳбатдошга кўра, таъмирни фақатгина Тошкент шаҳрининг Дизелний мавзеидаги махсус устахонада қилиш мумкин.\nБундан ташқари, таъмирчи усталар ҳам сероб эмас, боиси ускуналар эски.\nСуҳбатдошимиз гапларига қараганда, агар трансформатор ўзлаштирилган бўлса ҳам бу биргина амалдор эмас, балки бутун бошли жиноий тузилманинг иши бўлиши мумкин.\nЎта оғир аҳволга келиб қолган электр таъминоти соҳасини кузатиб келаётган айрим таҳлилчилар фикрича, прокуратурага таяниб эълон қилинган бу рақамлар ва ўғирликда айбланган амалдорларга оид маълумотлар аслида бу соҳадаги талон-таронжнинг арзимаган бир қисмидир.\nТрансформаторлардан тортиб, оддий электр симлар таъминотига қадар соҳалардаги майда-чуйда талончиликларда амалдорлардан тортиб, оддий аҳоли вакиллари ҳам иштирок этгани кузатилган. Деярли барча вилоятлар бўйлаб электр симларнинг ўғирланиши ҳоллари ҳам кузатилган.\nОзодлик билан суҳбатда буни соҳа мутахассилари ва мутасадди расмийлар ҳам Ўзбекистонда электр таъминоти соҳаси жиддий эътибор, ислоҳот ва табиийки, катта сармояга муҳтож эканини очиқ тан олмоқдалар.


Паришонхотирлар мамлакатида « O'zbekiston ERK Demokratik Partiyasi\n29 October 2012 - 10:16\nЎтмиш бугунги кун нуқтаи назаридан яхшироқ кўрингани каби, бугунги кун ҳам ўтмиш нуқтаи назаридан аниқроқ кўринади. Масалан, 2000 йилда ёзилган қуйидаги мақоланинг долзарблиги бугун ўша мақола ёзилган пайтдагидан икки баробар долзарброқ дейиш мумкин, чунки мақолада тилга олинган сиёсий лўттивозликлар кейинроқ яна бир неча марта амалга оширилди ва бу фирибгарликларнинг бундан кейин ҳам давом эттирилмаслигига ҳеч бир кафолат йўқ. Колаверса, бу маколанинг яна чоп этилиши маколада зикр этилган “хотирлаш” нуктаи назаридан хам мухимдир.\nЭлимиз паришонхотир. Ким билади, балки, унинг муттассил равишда ўзини “бахтли” ҳис қилишининг сири ҳам мана шу саодат келтирувчи паришонхотирликдадир. Нима бўлганда ҳам ҳали бировнинг ўз паришонхотирлиги учун жазоланганини эшитмадик. Аксинча, мукофот олаётганларнинг ҳаммаси айнан паришонхотирлардир. Ёки, яна ҳам аниқроғи, ўзини шундай қилиб кўрсатаётганлардир.\nЯнги сайловлар яқинлашар экан, Ўзбекистонда бугун ҳеч ким яқин ўтмишимизга боқиб, хотирасини зўриқтиришни истамайди. Чунки, барча ўтмишга эмас, “буюк келажак”ка боқишни истайди, негаки, бу бир томондан инсонга ҳеч кандай масъулият юкламайди, иккинчи томондан, ўтмишни келажак билан солиштириш сингари хатарли харакатни соқит қилади.\nБугун ўзини янги президентлик учун ҳозирлаётган ва мана, тўрт йилдан бери Ўзбекистондаги сиёсий ҳокимиятни ноқонуний равишда, Конституцияда ёзилмаган “референдум” орқали эгаллаб олиб, ўзининг давлатга қарши жиноятлари билан ўлкани ҳалокат ёқасига келтириб қўйган, узурпатор ва нолегитим президент И.Каримовнинг ўтган, тўғрироғи, ўтмаган(1996 йилдаги) сайловлар арафасида берган ваъда ва қилган ўтинчларини ҳеч ким эсламайди. Чунки, ўзбекнинг “юз-хотири” унинг хотирасидан устунроқ келмоқда.\nЁзувчи Чингиз Айтматов ўз романидаги мажозий персонаж – манқуртдаги хотирасизлик касалини унинг бошига душманлар томонидан ўралган туя терисининг ҳалокатли таъсири билан изоҳлайди. Хўш, биз ўзимиздаги хотирасизликни нима билан оқласак экан, бошимиздаги дўппи биланми? Ҳар ҳолда, сўнгги пайтларда ўзбек халқининг бугунги ижтимоий-сиёсий-маънавий аҳволини унинг ирсий хусусиятлари билан изоҳлашга бўлган интилиш кўпроқ кўзга ташланмоқда. Хусусан, “юртбошининг “халқ демократияга тайёр эмас” деган “пурмаъно” гапини эсланг. Гап эслаш ҳақида кетган экан, келинг, Каримовнинг ўз президентлик муддатини узайтириш учун уюштирган қонунга зид реферундум олдидан берган ваъдаларини ҳам эслашга ҳаракат қилайлик, ўшанда у: “агар менинг президентлик муддатимни 2000 чи йилгача узайтириб берсанглар, ўз номзодимни бошқа президентликка қўймайман”, деб ваъда берган эди.\nБугун эса, у, ҳеч нарса бўлмагандай, сайловга тайёрланмоқда. Бундай “хотири-жамлик” сабабини, балки, юртбошининг бундан 8 йил олдин айтган:”унгача ё эшаги ўлади. ё эгаси” деган гап-доктринасидан излаш керакдир? Юртбошининг “хотири-жамлиги” халқнинг хотирасизлиги устига қурилмаганми? Хуллас, биз ҳам озгина хотирамизни жамласак, кўп синоатларнинг илдизи очилган бўлар ва ўшанда – эшаги аллақачон ўлиб бўлганини, аммо эгаси ҳали ҳам отдай эканлигини кўрган бўлар эдик.